text:
Kòrsou a bira miembro opservadó di World Trade Organization (WTO) na Ginebra, Suisa
Kòrsou a bira miembro opservadó di World Trade Organization (WTO) na Ginebra, Suisa
Geplaatst op 04 March 2020 dor di Ministerio Desaroyo Ekonómiko
GINEBRA- Djamars dia 3 di mart último, Konseho General di World Trade Organization(WTO) a bai di akuerdo pa Kòrsou aksedé e plataforma prestigioso aki komo miembro opservadó. World Trade Organisation ta e organisashon mundial ku ta monitoreá i kordiná reglanan di komersio internashonal i nos miembresia den esaki ta habri oportunidatnan úniko pa nos por desaroyá eksportashon i amplia nos partisipashon den merkado internashonal.
Na òktober 2019, minister di Desaroyo Ekonómiko, sra Giselle Mc William a hasi un petishon ofishal na WTO na nòmber di Gobièrnu di Kòrsou den kual el a ekspresá Kòrsou su deseo pa bira miembro independiente di WTO. Na desèmber 2019 minister Mc WIlliam a biaha pa Ginebra kaminda pa promé bia den historia di nos pais, komo un mandatario lokal, e por a duna un disertashon na 164 pais Miembro di e Konseho di WTO pa mas aleu vosiferá e aplikashon di Kòrsou pa atkerí miembresia independiente. Despues di a kumpli ku e reglamentunan ku e organisashon ta eksihí i tambe proveé informashon transparente tokante nos komersio lokal, Kòrsou su petishon pa bira miembro independiente di World Trade Organisation a keda aprobá.
Un di nos metanan prinsipal komo Ministerio di Desaroyo Ekonómiko (MEO) sigur ta keda mihó fasilitá pa medio di e miembresia aki na WTO, esta pa por desaroyá i promové eksportashon. Otro benefishinan ku e miembresia aki ta ofresé ta, e pasaporte pa Kòrsou por realisá akuerdonan komersial ku otro paisnan, spesialmente esnan den nos region, na benefisio di nos pueblo. En prinsipio Kòrsou ya tabata miembro di e organisashon multilateral aki for di 1949 a traves di Reino Hulandes. Sinembargo, miembresia pa medio di Oropa tabata duna e persepshon ku nos pais tambe ta asina desaroyá i donante, lokual tabata stroba nos di haña akseso na mihó koperashon internashonal. Awor, nos miembresia independiente ta habri portanan pa nos komo un isla chikí, vulnerabel ku un ekonomia chikí ku desafionan meskos ku hopi di e otro islanan den nos region. Den su disertashon na e Konseho di WTO na desèmber último, sra Mc William a enfatisá ku “Kòrsou komo isla, chikí i vulnerabel, leu for di Union Europeo mester por defendé su interesnan ku no semper ta e mesun interesnan di Union Europeo”.
Kòrsou su ekspreshon di interes pa bira miembro independiente di WTO ta mustra e relevansia ku un organisashon asina tin pa mundu i ku sea bo ta grandi òf chikí, kada bos tin e mesun balor. E ta un muestra balioso tambe di inklusividat i seriedat ku e organisashon aki tin pa tur pais ku ke amplia nan posibilidatnan komersial. WTO ta rekonosé solamente dos tipo di kondishon pa un pais ta miembro: paisnan ku ta kompletamente independiente i paisnan ku tin un teritorio aduanal separá. Den e kuadro aki Kòrsou su akseso komo miembro independiente di WTO ta duna speransa na otro paisnan i teritorionan ultra mar ku nan tambe por bira miembro i asumí un posishon mas relevante den mundu di komersio internashonal.
E akseso di Kòrsou na WTO lo marka pouta i tin un reto grandi pa nos por kumpli ku e eksigensianan di e organisashon aki. Akseso na WTO ta nifiká ku nos lo tin ku pone nos kushina na òrdu. Nos reglanan di komersio, nos manehonan, nos leinan, kontrol riba kalidat, transparensia di informashon, krea un merkado kompetitivo pa nos empresanan i invershonistanan, i tambe mehorá nos servisio ta algun di e benefishinan ku un akseso na WTO ta enserá. WTO na su turno lo duna apoyo tékniko na gobièrnu di paisnan ku apliká pa bira miembro. Den e kuadro aki tambe MEO a entamá un proseso pa yega na un National Export Strategy (NES) ku sosten di International Trade Center (un supsidiario di WTO i Nashonnan Uní) pa yuda prepará nos pais pa drenta e arena di komersio internashonal ku ta eksigí pa tur pais partisipante ta kumpli ku reglanan i kondishonnan di komersio pa produkto i servisionan. Eksportashon ta nesesario pa pusha e ekonomia di Kòrsou pa bai dilanti i e NES ta e vehíkulo pa yuda logra esaki.
Minister Mc William ta sumamente kontentu ku e miembresia di Kòrsou na WTO i ta finalisá bisando: ““Nos ta aspirá un pais efisiente! Un pais ku ta kumpli ku e reglanan di WTO, ku prosesonan mehorá, i ku ta transparente i moderno. Un pais ku leinan komersial bon definí, institushonnan komersial fortifiká i e kapasidat i konosementu pa por krea e pais kompetitivo, transparente, efisiente i habrí kapas pa negoshá ku paisnan den nos region i tambe di otro áreanan”.


c: text/html

text:
Fundashon pa Konsumidó ta un organisashon independiente ku a lanta dia 17 di òktober 1975 ku e meta pa sali na interes di e konsumidó i alabes empoderá e konsumidó pa e sali pa su derechinan. E enfoke di Fundashon pa Konsumidó ta eduká i informá e konsumidó pa asina e por hasi mihó eskoho. Tambe ta hopi importante pa e konsumidó sa kiko ta su deber i derechinan. Fundashon pa Konsumidó ta hopi kontentu i orguyoso ku atraves di tempu nos a sa di hasi diferente proyekto ku a aportá na edifiká e konsumidó pa e ta independiente, konsiente di su poder i posishon. Asina Fundashon pa Konsumidó a sa di gana su lugá den nos komunidat komo un instansia di balor ku tei pa aportá na adelanto i protekshon di e siudadano den e kaso aki e konsumidó. Kòrsou i Ulanda ta e úniko paisnan den reino ku ta afiliá na e organisashon Consumers International. For di aña 1984 Fundashon pa Konsumidó ta miembro di Consumers’ International, e organisashon madre di tur organisashon pa konsumidó na mundu. Di e forma aki bo por mira e seriedat ku nos komo Fundashon pa Konsumidó ta hasi e trabou aplikando informashon i rekomendashonnan internashonal.
Awe Fundashon pa Konsumidó ta kumpli 47 aña di eksistensia i asina nos ta habri un siman spesial di selebrashon. Fundashon pa Konsumidó ta gradisí tur persona ku durante di añanan a aportá di un manera òf otro na Fundashon pa Konsumidó su kresementu i logronan. Danki na tur kolaboradó i trahadó ku tur dia ta ehersé nan trabou ku hopi amor i pasenshi na bienestar di e konsumidó. Den e siman spesial aki dia 20 di òktober Fundashon pa Konsumidó ta bai tin su tremendo seminario ‘Fair Digital Finance’. Pues esaki tambe ta motibu di selebrashon. Hinter e ekipo di trabou a bin ta traha masha duru mes pa esaki i ta hopi kontentu kon tur kos ta kanando. Un danki for di awor na tur ku a registrá i tambe na e oradornan i panelistanan ku ta bai kompartí nan konosementu tokante e tópiko importante aki. Nos ta den gran espektativa di kuantu informashon balioso nos ta bai risibí pa asina nos por sigui kumpli ku nos ròl di eduká i konsientisá den e era digital aki tambe. Awe nos ta selebrá pero trabou nan ta sigui i Dios duna nos forsa pa esaki ta pa hopi tempu mas. Pa kualkier informashon por yama nos na 4626666 òf pasa na DR Martin Luther King 29 A na Mari Pampoen. I semper bai bo por manda nos un email na info@fundashonpakonsumido.org.

robotstxt: allowed

filter: keep


text:
KRALENDIJK – Fin di siman pasa djabièrnè a tuma lugá un aktividat ku a karga e nòmber “Konferensiá di Damas” ku a finalisá djadumingu 10 di novèmber. “Muhé konfia den Dios pa bo Viktoria” tabata lema di e konferensia. E aktividat a tuma lugá na Iglesia Baranka di Restorashon. Un kantidat di persona a duna presentashon entre otro Pastora Jasmin Senchi di Boneiru, Shalomi Bakhuis di Kòrsou, pastora Sarita Macgregor di Sürnam i Linke Blijdorp for di Hulanda. Un aktividat eksitoso kaminda hopi hende a partisipá i tabata satisfecho ku loke nan a eksperensia.
Kombinashon di potrèt ta ilustrá un parti di e aktividat djasabra durante dia.


text:
Director di DOW, sr. Marlon Croes ta splica di 5 instalacion cu tin na Aruba, caminda ta bisa cu nan a fiha strategia pa wak ki ta e plan, mirando cu esun di Driemasterstraat y esun di Palm Beach ta demasiado anticua.
Sr. Croes ta bisa cu a haci analesis y duna conseho pa gobierno pa asina desmantela e T-Kruis pa asina garantisa e siguridad den trafico. E opcion tabata pa traha un rotondo.
Sinembargo sr. Croes ta bisa cu ta den contacto cu Hulanda pa busca e piesa te na Polonia. E ta bay bira un proceso dificil pa busca pero tin e diseño pa otro rotonde y lo sigui den palabracion cu minister.
Manera e rotonode di Driemasterstraat, no tin accident, pero e area di Palm Beach ta keda trafico caminda e autonan ta keda core cu velocidad halto, cu esaki no por busca piesa mirando cu instalacion ta bieu, si sende despues di dos dia ‘e ta cay bek’.
Sr. Croes tambe a comparti riba e mantencion den algun parti cu tin yerba cu ta keda crece pa motibo di awasero. Ekipo di DOW ta keda traha cu frecuencia. “Nos ta bezig den proceso pa pone miho operacion y bira mas eficiente.”


text:
Mirando notisia di e último dianan, ta komosifuera fundashon SMOC ta eksigí 75 mion florin di Isla i ta peligrá futuro di Isla. E notisianan akí ta leu for di bèrdat. SMOC ta informá loke ta e kaso eksaktamente.
SMOC TA UN DI E 26 DEMANDANTENAN DI 75 MION FLORIN
E kaso di 75 mion florin ta un kaso di e demandante prinsipal Stichting Humanitaire Zorg i demandantenan sekundario: SMOC i 24 habitante (4 ta hulandes europeo, 20 ta yu di Kòrsou), di kua mientrastantu 1 habitante a fayesé pa motibu di kanser.
KIKO SMOC TA?
SMOC ta un fundashon, lantá na 2003 ku tin un solo meta: airu limpi pa tur habitante bou di huma di Isla ku BOO. SMOC no ta pro seramentu di Isla. SMOC ta konsistí di boluntario ku no tin niun interes, ku no ke kumpra niun pida di tereno i ku tampoko no ta wòrdu pagá pa hasi e trabou boluntariamente. Sí, e redunan akí t’ei, pero nan no tin ningun base di bèrdat. SMOC ta yuda e habitantenan bou dje huma, bishitando, skuchando i dunando nan informashon i konseho. Direktiva di SMOC ta konsistí di hende profeshonal: un dòkter di kas, un ingeniero kímiko i un botikario. Ekspertonan riba tereno di refineria ta sostené SMOC, tur ta hasi esaki sin interes propio.
DIKON ISLA MESTER PAGA E BUT DI 75 MION FLORIN
Si Isla tin ku paga 75 mion florin, ta pasobra korte di apelashon na 2010 a dikta e but ei. But ku por imponé solamente si Isla ta emití mas dióksido di suafel ku ta pèrmití, netamente pasobra esaki ta masha dañino pa salubiridat. Isla ta na altura di esaki pa 8 aña kaba. Desde 2010 e emishon di dióksido di suafel akí no a mengua, al kontrali, el a subi, i eksperto a konstatá ku Isla a emití mas dióksido di suafel ku ta pèrmití. E demandentenan a disidí di tené Isla na e multa.
ISLA POR PAGA 75 MION FLORIN?
Korte a disidí ku e but ta 75 mion florin. Esaki ta un montante enorme, pero segun korte e no ta asina haltu ku e ta trese Isla den problema finansiero. Ta trata solamente un ganashi di Isla di algun dia òf siman. Ademas, e but su meta ta pa pèrkurá ku Isla ta hasi tur su esfuerso pa disminuí e emishon di dióksido di suafel. Esaki no a tuma lugá i e kehonan di e habitantenan a krese enormemente. SMOC no ta menasá funshonamente ni eksistensha di Isla.
KIKO TA BAI SOSODÉ KU E PLAKA KU ISLA MESTER PAGA?
Si Isla mester paga, fundashon SMOC lo risibí un kantidat di masoménos 2 mion florin. Pues, e otro demandentenan lo risibí sobrá, esta masoménos 72 mion florin. Ni un hende di SMOC lo risibí e plaka akí, sino e fundashon. Si SMOC ta risibí e plaka, SMOC lo utilisá kompletamente pa e úniko meta di SMOC: airu limpi. Por hasi esaki yudando e habitantenan bou dje huma, por ehèmpel ku èrko, ku limpiamentu di e shushi bèrdè, yudansa ku aporte médiko, pagamentu di remedi, etcetera. Si Isla tin ku kumpli ku e but, un notario lo prokurá ku e masoménos 2 mion florin ku SMOC komo un di e demandantenan lo risibí, ta kompletamente pa bienestar di e hendenan bibá rònt di Isla.
Pa konkluí: SMOC no ta interesá den plaka pa su boluntarionan, ni den su propio interes, ni den pida di terenobou di huma, ni den seramentu di Isla. Kada akusashon paresido dirigí na SMOC ta falsu, ta kalumnia.
Na nòmber di direktiva di SMOC,
Drs Peter van Leeuwen
Drs Arjan Linthorst
Wak abou pa figura di Dr. Erin Pulster!


text:
Tania Kross – E Kantante Di Ópera Ku E Bos Di Un Angel
Tania Kross a nase na Kòrsou dia 3 di ougùstùs di aña 1976. For di un edat hóben e tabata sa ku e ke subi podio pero e no tabata sa ainda den kua género e lo ke hasi esei. Eventualmente e konduktor di muzik klásiko Kurasoleño Frank Davelaar a íntrodusi’é na e género di muzik klásiko i for di e momento ei el a keda enkantá kuné. Esaki a habri e kaminda pa e bira e famoso kantante di ópera di mezzo soprano ku e ta awor.
Su promé CD, ‘Corazón’, a gana e premio Edison Music Award i riba e CD aki el a presentá un variedat di kantikanan konosí di kompositornan Kurasoleño manera Emilio Prudencia, René Clemencia i Chin Behilia. Te ainda su mayor proyekto tabata e ópera basá riba e buki di Carel de Haseth tokante e bida di un katibu na Kòrsou titulá “Katibu di Shon’. Esaki tabata e promé ópera na Papiamentu. El a traha komo produktor riba e produkshon aki, mientras ku Carel de Haseth a keda enkargá ku e libreto i Randal Corsen a keda enkargá ku e muzik. El a estrená na Amsterdam na mei di 2013.
Tania a graduá cum laude na e Konservatorio di Utrecht i a risibí su diplomanan di Bachelors ku Masters. For di su tempu na e konservatorio su talento ya tabata sobresalí: durante e tempu ei el a gana diferente konkurso. E premionan aki ta inkluí e premio di promé lugá di Stichting Jong Muziektalent, e Konkurso Internashonal di Arte Vokal Rosa Ponselle na New York i e Konkurso Cristina Deutekom.
El a hasi su debut internashonal na 2007 ku e Staatsopera Stuttgart na Alemania, kaminda el a interpretá e ròl di Carmen. Esaki tabata e komienso di un karera den kual el a presentá na diferente salanan di konsierto na diferente siudat di renombre internashonal. E lista aki ta inkluí Brussels, Paris, Salzburg, Hannover, Vienna, Athene, Birmingham, Köln i New York. Tambe el a representá Reino Hulandes na e konkurso prestigioso di BBC yama Singer of the World na Cardiff, Wales den Gran Bretania na aña 2003.
Banda di su karera, Tania ta traha tambe pa diferente organisashon na benefisio di hubentut, kultura i edukashon. E ta embahador di Het Leerorkest, pa kual e ta kolektá instrumento tur aña den un kampaña nashonal na Hulanda pa agregá na e kolekshon di instrumentonan ku e organisashon tin.
Ademas, komo embahador di e Asosiashon Real di Asosiashon di Ópera y Oratorio na Hulanda, e ta hasi esfuerso pa ekstendé e alkanse di muzik klásiko na un públiko mas amplio. Debí na tur su talento i tur su esfuersonan pa preservá i enrikesé e mundu di arte na Hulanda, el a wòrdu nombrá komo miembro di e Akademia di Arte, un organisashon den kual artista na aña 2015. Esaki ta un organisashon hulandes lantá dor di Koninklijke Nederlandse Akademie van Wetenschappen na aña 2014 den kual artistanan prominente den diferente ramo artístiko na Hulanda ta wòrdu nombrá komo miembro.
E aña aki el a partisipá den e programa Beste Zangers, anteriormente konosí komo Beste Zangers van Nederland. E tabata e promé kantante di ópera den e historia di e programa ku a yega di partisipá.
Tania Kross ta un otro ehèmpel di kon leu e talentonan di yunan di Kòrsou por alkansá. Nos ke gradisi’é pa tur lokual el a hasi pa pone Kòrsou den un lus positivo riba nivel internashonal.


text:
Gobernador di Kòrsou a risibí bishita di representantenan di Konseho Supremo Elektoral di Kòrsou
Gobernador di Kòrsou a risibí bishita di representantenan di Konseho Supremo Elektoral di Kòrsou
Geplaatst op 28 January 2021 dor di Ministerio Asuntunan General i Promé Minister
Willemstad- Djárason, dia 27 di yanüari último, sr. Raymond (Pacheco) Römer den su kalidat komo presidente di Konseho Supremo Elektoral di Kòrsou i visepresidente sr. Charles Dorego a trese un reportahe na Gobernador di Kòrsou, su Ekselensia Lucille George-Wout tokante preparashonnan pa e elekshon di 19 di mart benidero.


text:
Oranjestad – Andine Bikker lider di PDR a informa nos cu diaranson un delegacion di staten di Aruba a hasi un bishita na Corsow,unda a bay pa bishita e defensor di pueblo,jama ombudsman,ja cu parlamento di Aruba ta studiando un ley pa bin cu un instituto asina na Aruba pa asina Aruba tambe por tin un defensor di pueblo.
Bikker a sigi informa nos cu dunando un bishita na e ombudsman na Corsow cu ta funcionando 10 anja caba y a haya un presentacion unda e la bin ripara cu tin diferente ciudadano cu no ta estableci na Corsow pero cu tin kehonan referente funcionamiento di institutonan di gobierno na corsow.
Sr.Andine Bikker ta sigi amplia via nos player :
SR.ANDINE BIKKER LIDER DI DEMOCRACIA REAL TA INFORMA NOS DI E BISHITA NA CORSOW UNDA A LOGRA UN POSIBEL SOLUCION PA E PROBLEMATICA DI REGISTRO DI TESTAMENT.
—————————————————————— ANDINE


text:
KRALENDIJK – Boneiru, un di e tres islanan di Hulanda Karibense, ta un isla chitiku di 288 km² den Karibe rondoná di awa kristalino i riku na naturalesa virgen i ref sano. Nos isla tin un poblashon kresiente di 21.745 habitante for di rònt mundu ku diferente kultura i nashonalidat.Un di e retonan importante ku Selibon N.V. ta aportando na dje ta pa eduká nos hendenan kuminsando na nos hubentut, den nos sírkulo di trabou i tambe na nos skol- i negoshinan pa konsientisá pueblo di Boneiru tokante un medio ambiente mas sostenibel i balansá.
Kolekshon, separashon i resiklahe di sushi ta esensial i ta trese un mihó kalidat di bida pa nos generashon awor i den futuro. Shushi ku ta drenta e sentro di separashon di shushi na Lagun pa keda depositái derá ta prosedente di shushi doméstiko: shushi di kas den kònteiner bèrdè. E porsentahe di shushi ku nos ta dera ta bahando, loke ta algu positivo. Na aña 2020 esaki tabata 80%.
Tin shushi tambe ku ta drenta e sentro di separashon di shushi na Lagun kunos ta separá pa resiklahe òf warda pa prosesá despues. Mayoria di shushi separá ku ta drenta nos instalashon na Lagun, konosí komo lèntfel, ta karton, plèstik i glas. Na aña 2020 a kolektá un total di 800 tòn di glas, 119 tòn di plèstik i 1250 tòn di karton.
Entrante 1 di yüli 2021 Selibon N.V. ta kuminsá ku un kampaña di separashon di shushi na nos bichnan públiko. Hendenan ta depositá tur sorto di shushi den e konteinernan ku tin aktualmente na bich, inkluyendo glas, plèstik, karton i asta karbon. Ora depositá karbon den kònteiner di plèstik, esaki por forma kandela loke ta un peliger pa hende i medio ambiente.
Ta bai remplasá e kònteinernan blou ku tin aktualmente pa kònteiner bèrdè pa restu di shushi, kònteiner hel pa glas i kònteiner blou pa karton pa separashon di shushi na nos bichnan públiko. E kònteinernan shinishi di heru ta keda pa karbon. Selibon ke konsientisá bishitantenan lokal i turistanan ku ta bishitá nos bichnan públiko pa separá nan shushi na un manera adekuá i responsabel. Asina’ki nos ta aportá na e reto pa un medio ambiente sano i bich limpi.
Tur esaki lo yuda redusí e riesgonan pa nos medio ambiente i pa salubridat di nos poblashon iasina alabes tapromové higiena i kalidat. Vishon di Selibon N.V. ta pa na aña 2024 deposita 60% ménos shushi pa dera na nos lèntfel. Nos ta sigui buska un bida sekundario pa e fluho di residuo pa asina’ki nos por kumpli ku e vishon di ekonomia sirkular di nos isla.


text:
ORANJESTAD, Aruba: Cuerpo Policial Aruba recientemente a despedi di algun miembro cu a baha cu pensioen y a celebra esaki na grandi, pasobra hopi di nan tin un trayecto largo den e cuerpo di Polis. Altocomisario mr. Adolfo “Dolfi” Richardson a expresa cu nan a tuma tempo pa despedi di e Polisnan y a haci esaki na un manera digno.
A tene e celebracion hunto cu e familiarnan di e pensionadonan. E mainta tabata ameno, a conta hopi joke pero tambe a conta hopi experiencia di e Polisnan aki. Altocomisario Richardson a aprecia cu a haci esaki. Tambe e ta duna un empuhe na esunnan cu a bay, pa asina nan sa cu semper nan lo sigui pertenece na e famia di Polis. “Esey ta algo cu nos kier conscientisa nos miembronan di esaki” Altocomisario Richardson a duna di conoce. Semper un ex empleado di Cuerpo Policial por conta cu e apoyo di nan na cualkier momento.
E trabou di Naldi Tromp a inicia 40 aña pasa den Cuerpo Policial unda cu el a sa di crece. Naldi Tromp ta un Polis ehemplar y a demostra esaki den su añanan di servicio. Cuerpo Policial a reconoce cu un plakkaat y un regalo mas. Naldi Tromp a celebra den compania di su famia y coleganan. El a probecha di mustra su coleganan algun potret di tempo cu el a cuminsa cu ta recuerdonan valioso cu e tin. Naldi Tromp a gradici su famia cu semper a sostene y su coleganan.
Ricardo Muller a cumpli 40 aña den servicio di Cuerpo Policial, e tabata masha contento cu e celebracion. El a gradici Dios pa tur e añanan cu e tabata den Cuerpo Policial, pero tambe hopi otro persona cu no t’ey mas den KPA. E ta gradicido pe cooperacion cu semper el a ricibi na diferente momento. A pasa momentonan di alegria, pero tambe momentonan di stress.
Luis Tromp tin mas di 40 aña den Cuerpo Policial y el a gradici pe tempo cu e tin desde comienso te cu awo, tambe Korpschef pa a kere den su persona. Den e trabou aki el a conoce hopi hende y a traha cu hopi di nan. El a expresa cu Polisnan no por logra sin nan famia y cu stress ta forma parti di e trabou.
Edna Zievinger a gradici su sobrinonan pasobra ta danki na nan e por a yega asina leu. E tin KPA na pecho. El a splica cu pa bira Polis mester tin e trabou na curason pa por atende cu pueblo. Esun cu ta traha como Polis ta e cara di Cuerpo Policial.
Sinclair Thiel no a traha hopi tempo den Cuerpo Policial, pero e tin hopi experiencia y a aporta hopi den administracion. No tur ora e trabou ta facil, pero e team cu e tabata traha cun’e a percura cu e coleganan tabata haya nan overtime. “Danki na tur hende y mi ta desea boso tur cos bon. Coleganan sigui cu e bon trabou y ex coleganan disfruta di e pension”, el a expresa.
Rudolf Thijsen ta un persona cu nunca ta para keto tanto na cas como trabou. El a pasa den diferente trayecto den diferente departamento. Esaki a pone cu su mente ta mas amplio y esaki a dun’e mas experiencia den bida. Sin e sosten di famia, e trabou ta bira hopi mas dificil.


c: application/xml

text:
DECLARACION UNIVERSAL DI DERECHO HUMANO
Preambulo
Considerando cu reconocemento di e dignidad inherente y di e derechonan igual y inalienabel di tur miembro di famia humano ta base di libertad, husticia y paz na mundo;
Considerando cu indiferencia y menosprecio pa derecho humano a resulta den actonan di barbarie cu a agredi consenshi di humanidad, y cu a proclama, como e aspiracion mas halto di ser humano, binimento di un mundo den cua hende, libera di temor y di miseria, lo disfruta di libertad di palabra y libertad di creencia;
Considerando cu ta esencial pa derecho humano ta protegi pa un regimen di derecho, a fin cu ser humano no haya su mes obliga di recuri, na ultimo instancia, na rebelion contra tirania y opresion;
Considerando cu ta esencial pa promove desaroyo di relacion amistoso entre e nacionnan;
Considerando cu e pueblonan di Nacionnan Uni a reafirma den e Carta nan fe den e derechonan fundamental di ser humano, den dignidad y balor di e persona humano y den igualdad di derecho di homber y muhe, y a dicidi di promove progreso social y di hisa nivel di bida denter di un concepto mas amplio di libertad;
Considerando cu e Estadonan Miembro a compromete nan mes pa logra, den cooperacion cu Organisacion di Nacionnan Uni, promocion di respet universal pa y tenemento di cuenta cu e derechonan y libertadnan fundamental di ser humano;
Considerando cu un concepcion comun di e derechonan y libertadnan aki ta di e mayor importancia pa e pleno cumplimento di dicho compromiso;
Asamblea General ta proclama e presente Declaracion Universal di Derecho Humano como ideal comun cu tur pueblo y nacion mester alcansa, a fin cu cada individuo y cada organo di sociedad, teniendo e Declaracion aki constantemente na mente, lo aspira na promove, pa medio di enseñansa y educacion, respet pa e derechonan y libertadnan aki, y na garantisa, pa medio di medidanan progresivo di caracter nacional y internacional, nan reconocemento y aplicacion universal y efectivo, tanto entre e pueblonan di e Estadonan Miembro mes como entre e pueblonan di e teritorionan cu ta cay bou di nan hurisdiccion.
Articulo 1
Tur ser humano ta nace liber y igual den dignidad y den derecho. Nan ta dota cu rason y cu consenshi y nan mester comporta nan den spirito di fraternidad pa cu otro.
Articulo 2
Tur persona tin tur e derechonan y libertadnan proclama den e Declaracion aki, sin ningun clase di distincion di rasa, colo, sexo, idioma, religion, opinion politico of di otro indole, origen nacional of social, posicion economico, nacemento of cualke otro condicion.
Ademas, lo no haci ningun distincion a base di e condicion politico, huridico of internacional di e pais of teritorio na cual un persona ta pertenece, irespecto si ta trata di un pais independiente, un teritorio bou di administracion fiduciario, no autonomo of someti na cualke otro limitacion di soberania.
Articulo 3
Tur individuo tin derecho riba bida, riba libertad y riba seguridad di su persona.
Articulo 4
Ningun hende lo no ta someti na sclavitud ni na servidumbre; sclavitud y comercio di catibo lo ta prohibi den tur su formanan.
Articulo 5
Ningun hende lo no ta someti na tortura ni na trato of castigo cruel, inhumano of degradante.
Articulo 6
Tur ser humano tin derecho riba reconocemento di su personalidad huridico tur caminda.
Articulo 7
Tur persona ta igual dilanti di ley y nan tin, sin ningun distincion, derecho riba proteccion igual door di ley. Tur persona tin derecho riba proteccion igual contra tur discriminacion cu ta en pugna cu e Declaracion aki y contra tur provocacion di tal discriminacion.
Articulo 8
Tur persona tin derecho riba asistencia huridico efectivo di parti di e tribunalnan nacional competente contra actonan cu ta en pugna cu e derechonan fundamental conferi na nan pa medio di Constitucion of pa medio di ley.
Articulo 9
Ningun hende lo no ta someti na aresto, detencion ni destiero arbitrario.
Articulo 10
Tur persona tin, a base di pleno igualdad, derecho riba un tratamento husto y publico di nan caso door di un tribunal independiente y imparcial pa determinacion di nan derechonan y obligacionnan y pa stipulacion di e hustificacion di cualke persecucion penal entama contra nan.
Articulo 11
Tur persona acusa di delito penal tin derecho di ser considera inocente, te ora cu proba su culpabilidad di acuerdo cu ley, den un audiencia publico den cua el a haya tur garantia necesario pa su defensa.
Lo no considera ningun hende culpabel di ningun delito penal a base di cualke acto of omision cu no tabata constitui un delito penal, segun derecho nacional of internacional, na momento cu a comete e acto of omision. Tampoco lo no impone un castigo mas pisa cu esun cu tabata aplicabel na momento cu a comete e delito penal.
Articulo 12
Ningun hende lo no ta obheto di interferencia arbitrario den su privacidad, su famia, su cas of su corespondencia, ni di agresion contra su honor y su reputacion. Tur persona tin derecho di wordo protegi pa ley contra dicho interferencianan of agresionnan.
Articulo 13
Tur persona tin derecho riba libertad di movemento y di scogencia di nan residencia denter di e teritorio di cada Estado.
Tur persona tin derecho di sali di cualke pais, incluyendo nan propio pais, y di bay bek nan pais.
Articulo 14
Tur persona tin derecho di busca asilo y di disfruta di dje den otro pais den caso di persecucion.
No por invoca e derecho aki den caso di persecucion realmente origina pa motibo di delito no politico of pa motibo di acto en pugna cu e propositonan y e principionan di Nacionnan Uni.
Articulo 15
Tur persona tin derecho riba un nacionalidad.
No por priva ningun hende arbitrariamente di su nacionalidad ni neng’e su derecho di cambia di nacionalidad.
Articulo 16
Homber y muhe cu tin edad di casa tin, sin ningun limitacion pa motibo di rasa, nacionalidad of religion, derecho di casa y funda un famia. Nan tin igual derecho encuanto matrimonio durante matrimonio y den caso di disolucion di e matrimonio.
Por contrae matrimonio solamente cu consentimento liber y pleno di e futuro esposonan.
Famia ta e unidad colectivo natural y fundamental di sociedad y tin derecho riba proteccion door di sociedad y door di Estado.
Articulo 17
Tur persona tin derecho riba propiedad, tanto individualmente como colectivamente.
No por priva ningun hende arbitrariamente di su propiedad.
Articulo 18
Tur persona tin derecho riba libertad di pensamento, di consenshi y di religion; e derecho aki ta inclui e libertad di cambia di religion of creencia, y e libertad, sea individualmente of colectivamente, tanto den publico como priva, di manifesta nan religion of creencia pa medio di enseñansa, practica, culto y cumplimento.
Articulo 19
Tur persona tin derecho riba libertad di opinion y di expresion; e derecho aki ta inclui e libertad di tin opinion sin interferencia y di busca, haya y suministra informacion y idea via cualke medio y sin limitacion di frontera.
Articulo 20
Tur persona tin derecho riba libertad di reunion y di asociacion pacifico.
No por obliga ningun hende pa pertenece na un asociacion.
Articulo 21
Tur persona tin derecho di participa den gobierno di nan pais, directamente of pa medio di representante elegi libremente.
Tur persona tin, a base di igualdad, derecho riba acceso na funcionnan publico di nan pais.
Boluntad di pueblo lo ta e base di autoridad di gobierno; e boluntad ey lo keda expresa den eleccionnan periodico y autentico, cu lo tene pa medio di sufragio universal y igual y pa medio di voto secreto of pa medio di otro procedura ekivalente cu ta garantisa libertad di voto.
Articulo 22
Tur persona, como miembro di sociedad, tin derecho riba seguridad social y tin, pa medio di esfuerso nacional y cooperacion internacional y di conformidad cu e organisacion y recursonan di cada Estado, derecho riba realisacion di e derechonan economico, social y cultural cu ta indispensabel pa nan dignidad y desaroyo liber di nan personalidad.
Articulo 23
Tur persona tin derecho riba trabou, riba scogencia liber di nan trabou, riba condicionnan di trabou husto y faborabel y riba proteccion contra desempleo.
Tur persona tin, sin ningun clase di discriminacion, derecho riba pago igual pa trabou igual.
Tur persona cu ta traha tin derecho riba un pago husto y faborabel, cu ta garantisa nan y nan famia un existencia conforme dignidad humano y cu, den caso necesario, lo complementa cu otro medionan di proteccion social.
Tur persona tin derecho di lanta sindicato y di afilia nan mes na nan pa proteccion di nan interesnan.
Articulo 24
Tur persona tin derecho riba descanso y tempo liber, inclusive un limitacion rasonabel di ora di trabou y periodicamente vakantie paga.
Articulo 25
Tur persona tin derecho riba un nivel di bida adecuado, cu ta garantisa nan y nan famia salud y bienestar, incluyendo cuminda, paña, vivienda y cuido medico y e servicionan social necesario, y derecho riba prevision den caso di desempleo, malesa, invalidez, viudez, biehes of otro falta di medio di existencia pa motibo di circunstancianan fuera di nan boluntad.
Mama y mucha tin derecho riba cuido y asistencia special. Tur mucha, naci den matrimonio of pafo di matrimonio, tin derecho riba proteccion social igual.
Articulo 26
Tur persona tin derecho riba enseñansa. Enseñansa lo ta gratuito, por lo menos na nivel elemental y fundamental. Enseñansa elemental lo ta obligatorio. Lo mester pone enseñansa di ofishi y enseñansa profesional na disposicion di tur hende. Enseñansa superior lo ta igualmente accesibel pa tur hende, a base di merito.
Enseñansa lo ta dirigi riba desaroyo completo di personalidad humano y riba fortalecemento di respet pa e derechonan humano y libertadnan fundamental. E lo fomenta comprension, tolerancia y amistad entre tur nacion y entre tur grupo etnico of religioso y lo promove e actividadnan di Nacionnan Uni pa mantencion di paz.
E mayornan lo tin derecho preferente pa scoge e tipo di enseñansa y educacion cu lo mester duna nan yiunan.
Articulo 27
Tur persona tin derecho di participa libremente den bida cultural di comunidad, di gosa di arte y di participa den progreso cientifico y su beneficionan.
Tur persona tin derecho riba proteccion di e interesnan moral y material cu ta resultado di cualke produccion cientifico, literario of artistico di cua nan ta autor.
Articulo 28
Tur persona tin derecho riba existencia di un orden social y internacional den cua por realisa plenamente e derechonan y libertadnan proclama den e Declaracion aki.
Articulo 29
Tur persona tin obligacion cu comunidad, pasobra ta den dje so e desaroyo liber y completo di nan personalidad ta posibel.
Den ehercicio di nan derechonan y goso di nan libertadnan, tur persona lo ta solamente suheto na e limitacionnan stipula pa ley, cu e unico fin di garantisa e debido reconocemento di e derechonan y libertadnan di otro persona y e debido respet pa nan, y di cumpli cu e exigencianan husto di moralidad, orden publico y bienestar general den un sociedad democratico.
E derechonan y libertadnan aki no por wordo eherci den ningun caso en pugna cu e propositonan y e principionan di Nacionnan Uni.
Articulo 30
No por interpreta nada den e Declaracion aki comosifuera cu e ta implica cu cualke Estado, grupo of persona por deriva for di dje cualke derecho pa efectua cualke actividad of pa realisa cualke acto cu tin como obhetivo destruccion di cualke di e derechonan y libertadnan proclama den e Declaracion aki.


text:
Beach Volley Masculino ta cay venci
Fransua Angela y Eddy Toro no ta logra sigi pa e segundo buelta na Rosario
Awe e duo di Beach Volleyball Fransua Angela y Eddy Toro a topa e equipo di Argentina2 aki na Rosario, Argentina.
Riba e center court e duo a enfreta e team di cas. E equipo di Argentina a cuminsa ta ataka trempan caba y asina a coy un ventaha trempan. Final di e prome set a bai pa Argentina cu score di 21-5.
E di dos set Fransua y Eddy a cuminsa mas agresivo pero bo a wak cu e team di Argentina tin hopi mas experiencia cu e duo. Asina tambe e di dos set a bai pa Argentina cu score di 21-13.
E nivel di e weganan ta hopi halto asina mes nos atletanan a duna lo mas cu nan por na e Weganan aki.


text:
ORANJESTAD,Aruba
Siman pasa, Prome Minister Evelyn Wever-Croes a ricibi e bunita Kalender 2020 for di Fundacion “Sea Bunita Sea Bo Mes”.
Tur aña Fundacion “Sea Bunita Sea Bo Mes” ta traha un kalender na unda cu algun celebridad di Aruba ta compaña nos muchanan special na diferente parti rond di Aruba pa asina saca potretnan bunita y diferente pa nan kalender anual. E aña aki, Prome Minister tambe a forma parti di e bunita proyecto aki y ta aparece den e luna di maart hunto cu e hoben bunita Johnisha. Prome Minister ta gradici e fundacion pa e Kalender 2020 cu lo ta tambe un bunita recuerdo.
“Pa Gabinete Wever-Croes inclusion di nos ciudadanonan special ta riba un prioridad hopi halto. E compromiso di Gobierno ta pa pone e ser humano central, no laga niun hende atras especialmente nos hendenan special”, Prome Minister Evelyn Wever-Croes a expresa.
Fundacion “Sea Bunita Sea Bo Mes” ta informa tambe pa Aruba ta pendiente pa nan acostumbrado show na mei proximo na unda nan ta celebrando nan di 5 aña den un gran evento.


text:
…..yegando na un total di 18 operador di buseo sertifiká….
WILLEMSTAD- 11 di desèmber 2014: Resientemente Ofisina di Turismo di Kòrsou (CTB) a honra 6 operador di buseo mas ku a pasa e programa di sertifikashon ku éksito. Ta trata aki di Atlantis Watersports,Discoverdiving,Dive Nas,Goby Divers,Scubalodge iAnimal Encounters. Na yüli último un total di 12 operador di buseo a risibí nan sertifikashon yegando awor na un total di 18 operador di buseo sertifiká. Meta di e programa ta pa perkurá ku establesimentunan den turismo ta funshoná konsistentemente riba e nivel ku e bishitante ta spera di nos destinashon, di manera ku e eksperensia riba nos isla ta satisfaktorio.
Pa e programa di sertifikashon, CTB tin un akuerdo ku Curaçao Innovation&Technology Institute (CITI) ku ta esun ku ta hasi e kòntròl na e establesimentunan. E programa ta enserá ku un grupo di eksperto ta bishita e establesimentunan ku a indiká ku nan ke partisipá i ta kontrolá si nan ta kumpli ku kriterionan di entre otro seguridat i servisio. E ekspektativa ta ku próksimamente mas establesimentu lo keda sertifiká. E 6 establesimentunan a risibí un plakat na man di direktor interino di CTB, sr. Hugo Clarinda.


text:
Despues di un espera hopi largo pa por a ricibi permiso pa realiza Biggy Boy Forever Concert.
Arvani Music a ricibi e bon noticia cu finalmente e show por continua!
Arvani Music ta anuncia fecha di concierto 25 y 26 di Maart na Renaissance Convention Center. Pa tur esnan cu tin nan ticketnan caba lo bira pa dia 25 di Maart y 26 di Maart pa tur esnan cu tambe kier acudi na e concierto historico aki y no tin nan ticket ainda.
Henter equipo di Arvani Music ta den preparacionan grandi mirando cu e concierto aki lo ta uno cu lo marca historia na Aruba. Mas informacion ta na caminda pa localidad cu por cumpra ticket y informacion pa mesanan VIP.


text:
Informashon riba e etikèt (òf lebel) ta hopi importante. Riba e etikèt bo por lesa e balor nutritivo, e kantidat di vèt, kolesteròl, salu, suku i kantidat di kaloria. Hopi hende no sa ku tin hopi mas informashon importante i balioso riba e etikèt. Informashon manera e fecha di vensementu, na unda a prosesá e produkto, orígen di e produkto i tur e ingredientenan.
E problema ta kuminsá ku bo no por lesa e nòmbernan di e tur e ingredientenan, i te na ora ku bo por lesa e nòmbernan, bo NO sa kiko e ke men i ki efekto e ingrediente tin riba e kurpa humano (i animal).
P’esei e kurso ‘Lesa i komprondé etikèt ta hopi importante pa tur hende. NO ta importante bo estudio ku bo a sigui kaba, bo profeshon, edat, sekso, religion òf kultura. Kontal ku bo ke biba un bida mas konsiente i bo ke disfrutá di bo kurpa.
Tèst: Lès 1 'Lesa i komprondé etikèt'


text:
Algun dia pasá mi a hala un stul sinta na mesa ku algun pensonado ku mi konosé i otronan deskonosí pami. A dura poko pa ripará ku mi tabata mei-mei di un diskushon tokante di baimentu di luna si òf no. Tabata opvio ku e grupo ku tabata kere ku hende a pone pia riba luna, no tabata logra kombensé e otronan ku tabata insistí ku baimentu di luna tabata un fantasia di Holywood.
Loke mi no tabata ke pa pasa, a pasa: “Alex, abo ta kere e fantasia di bai luna aki?” unu a puntrami. Nèt mi tabata saboriá mi kòfi pretu loke a dunami un frakshon di tempu èkstra pa kontestá: “Bai luna? Ami no ta ni kere ku luna ta èksistí. Tur hende sa ku loke nos ta yama luna ta un base pa èkstraterestre”
E lès ku mi a siña algun tempu pasá ta ku no por rasoná ku hende ku no tin kapasidat rashonal. Pues si nan bin ku ponensia apsurdamente ridíkulo, abo bin ku ponensia ainda mas ridíkulo. Mayoria biaha e kombersashon ta kaba.
Mas i mas ta surgiendo moveshonnan pa kontra-aresta teorianan di konspirashon, no a base di rasonamentu, pero kreando teorianan ainda mas ridíkulo. Esun mas konosí ta e moveshon Birds are not real na Merka. Segun e teoria di konspirashon aki, gobièrnu a mata tur para na Merka i a remplasá nan pa drone den forma di para, instalá ku kámara pa spioná. Pues ora bo mira e paranan ‘fake’ aki riba waya di koriente, nan ta kargando nan bateria. I sea alerta ora nan pupu riba bo outo, pasombra esaki ta kontené un gèl pa sigi tur moveshon di bo vehíkulo.
Kisas awor bo sa kiko kontestá un di e sabionan riba FB ku ta ‘spesialista’ di medisina, geopolítika, lei, tráfiko (hopi biaha ta e mesun hende ta spesialisá riba tur tereno) trata na kombensébo di su teoria ridíkulo di konspirashon. Diferensia ku esnan di Birds are not real ta ku nan sa ku loke nan ta bisa no ta bèrdat pero ta hasié pa hala atenshon riba un tendensia peligroso pa demokrasia i ku hasta ta kosta bida humano manera ta e kaso di teorianan kontra bakunashon.
Willemstad, Kòrsou


text:
KRALENDIJK – Riba djamars 16 di yüni a drenta keho di ladronisia i destrukshon. Entre 6.30 di atardi i 9’or di anochi, deskonosínan a kibra e bentana patras na banda drechi di un pikòp i a bai ku algun hèrmènt. E outo tabata stashoná riba e lugá di stashoná outo di Jong Bonaire situá na Kaya Libertador Simon Bolivar. Doño di e vehíkulo ta duna un rekompensa na esun ku por yud’e yega na su pertenensia nan bèk. Ta trata di un kaha di hèrmènt kolo kora di marka Milwaukee ku wil bou di dje, un maleta di bormashin marka Makita i algun skrufdrai. Tambe a bai ku un tas pretu ku un lèptòp marka Dell 15″ pretu aden. Tambe un ‘external hard drive’ ku informashon balioso i importante di trabou. E doño ta dispuesto pa duna un rekompensa di 100 dòler na esun ku entregá e ‘external hard drive’ intakto bèk. Pa esaki por tuma kontakto ku Aimed Ayubi na +5999520-9999 i lo bo keda anónimo.
KRALENDIJK – Op dinsdag 16 juni werd aangifte gedaan van diefstal en vernieling. Onbekenden hebben tussen 18.30 uur en 21.00 uur de rechter achterruit vernield en hebben enkele gereedschappen meegenomen. De auto stond op een parkeerplaats aan de Kaya Libertador Simon Bolivar geparkeerd. De zaak is in onderzoek.


text:
Bakunashon kontra COVID ta e manera mas efektivo pa no keda kontagiá, bai hòspital i muri prematuramente. Mas hende bakuná, ménos e posibilidat pa COVID adaptá, manera e kaso di variashon Delta, i bira mas peligroso. Esaki ta loke a keda pruebá pa komunidat mundial sientífiko i médiko. Na Kòrsou awe 93+% di esnan den hòspital pa COVID no ta (full) bakuná
Esnan ku ta kampañá ku bakunashon ta un eskoho, tin rason. E t’un eskoho. Loke mester añadí ta ku tur eskoho tin konsekuensia. I esnan kontra bakunashon nunka ta papia di esei, bo’n ripará?
Mas hende keda sin bakuná mas grandi e chèns pa ‘lockdown’, kontrakshon ekonómiko i desempleo. Kisas bo libertat pa skohe bakunashon ta mas importante ku libertat di tur hende pa move? E por ta mas importante ku seramentu di negoshinan i ménos pan riba mesa?
Mi a skohe pa bakunashon pa protehá mi mes, mi sernan kerí i próhimo. Mi eskoho ta baha preshon riba gastunan i personal di salú públiko, i yuda trese normalidat den ekonomia i nos bida diario.
Bo eskoho pa no-bakuná ta pone no solamente abo pero nos tur den mas peliger. Mester start e kòmbersashon kon ta pone esnan ku no ke bakuná karga ku e konsekuensianan ku nan ta imponé riba nos tur.
Willemstad, Kòrsou


text:
ORANJESTAD – Habitantenan di Sint Eustatius aki un aña por bai urna pa skohe nan miembronan di konseho insular. Despues di esaki tambe Hulanda lo keda na mando.
Esaki sekretario di estado Raymond Knops (Relashonnan den Reino) a divulgá durante un enkuentro ku habitante djaluna anochi. E elekshonnan di 21 di òktober 2020 segun Knops mester mira komo ‘un próksimo paso den drechamentu’ di demokrasia lokal.
Gobièrnu hulandes for di febrüari 2018 ta goberná e munisipio ekstraordinario e mes, pasobra e gobièrnu lokal lo a kibra lei. A manda tur miembro di konseho insular i mandatario lokal kas.
‘Ousensia di lei’, mal maneho finansiero, diskriminashon, menasa i kapricho tabata karakterisá e gobièrnu lokal, un komishon di sabio a konkluí.
Krítika
Djaluna anochi e komisario di gobièrnu a nenga e krítika ku e lo no ta komuniká ku e habitantenan. “Tur djarason boso por a traha un sita pa papia tokante outonomia òf loke sea”, Mike Franco a bisa. “Esaki a sosodé tambe. Asta nos tabatin enkuentro ku partidonan polítiko.”
‘A dura mas ku a spera’
Ta remarkabel ku e kapasidat gubernamental na e isla bou di gobièrnu hulandes tambe ta mir’é komo un problema grandi, motibu pa kua ta tarda pa haña resultado.
Na e isla e komisario di gobièrnu hulandes i e ámtenarnan ta haña e trabou ‘pisá’. “E ora ei bo mester pone prioridat”, segun Knops.
“A dura mas largu ku mi mes a spera. Pero mi ta desididu di kumpli ku e promesanan ku nos a hasi na boso.”
Mehorashon
Segun e sekretario di estado ya kaba por mira hopi mehorashon na e isla. A reforsá e murayanan haltu di baranka pa kombatí eroshon di añanan. Tambe a mehora prosesamentu di shushi i a kita un 300 outo kibra for di e isla.
Banda di esaki a usa gran parti di un 9.5 mion dòler pa drecha kas i infrastruktura despues di orkan Irma. E aña aki lo bini mas plaka for di Den Haag pa entre otro konstrukshon di kas popular i hür mas abou.
Kiko Tweede Kamer ta haña?
Ku na Sint Eustatius ta drecha demokrasia lokal ‘un pia un pia’, ta kuadra ku e deseo di Tweede Kamer. Pa tin un konseho insular ta ‘e promé paso’ segun Knops.
Pa tene elekshon promé mester aprobá un proposishon di lei den parlamento hulandes. Segun e sekretario di estado esaki lo sosodé ‘mas pronto posibel’.
E ora ei ta na Tweede Kamer di disidí si en bèrdat mester tene elekshon aki un aña. Mester planeá e debate ei. Posiblemente e miembronan di Tweede Kamer lo pidi pa tene e elekshonnan mas promé.


text:
Bon biní!
Esaki ta e blòg di e tim ku ta tradusí WordPress na papiamentu (pa Kòrsou i Boneiru). Tin un sitio similar pa e tim di traduktor pa papiamento (di Aruba).
E tim ta relativamente nobo. E idea, por lo pronto, ta pa tradusí WordPress, WordPress.org i e tema Twenty Twenty. Despues lo mester sigui hasi trabou di mantené i aktualisá e tradukshonnan. Pa hasi tur esaki tin algun trabou preliminar ku mester hasi. Entre otro, mester traha un manual pa traduktor, di moda ku nos tur por ta riba mesun liña. Nos ke reklutá mas hende tambe pa por hasi e tradukshon den mas tiki tempu. Si bo ta interesá, bo por indiká esei aki pa e proyekto prinsipal (tradusí WordPress): https://translate.wordpress.org/locale/pap-cw/default/wp/dev/. Una bes bo registrá nos por dunabo mas informashon tokante e sobrá proyektonan di tradukshon di WordPress na papiamentu.
Esaki ta un trabou boluntario, ku nos ta hasi ku mil amor. Nos ta spera bo tambe por duna nos un brasa pa por ofresé Kòrsou i Boneiru WordPress na nos mes idioma.
Komuniká ku nos
Si bo ke mas informashon i komuniká ku nos tokante progreso di e proyekto, por fabor usa e plataforma Slack. Nos direkshon na e plataforma ei ta: Wp-papiamentu-o. Por pidi akseso na richenel.ansano@gmail.com.


text:
Dadelstraat – Diaranson mainta e Altezza blanco aki, lo tawata coriendo na un manera basta iresponsabel den Avenida Milo Croes.
Momento cu polis a bay pa stop e, e no a sigui ordo di polis y a primi gasolin bay.
Aki a cuminsa un persecucion, caminda cu e auto aki ta bay den Dakota y ta drenta Tarabana bieu, Antiguaweg. Eyden e ta dal un cura di cas y benta esaki abou.
Despues e ta sigui y drenta Dadelstraat caminda cu ariba e crusada di Patiastraat e ta para.
E chauffeur no tin rijbewijs y niun otro papel di e auto tawata ordo.
Pues polis a laga takel e auto y te ora cu tur papel ta na ordo e lo haya e auto bek.
Esaki ta sin conta e cura di cas cu ela destrui, cu mester wordo drecha.


text:
Trump ta hinka hopi sèn den su mes kampaña.
Donald Trump a hinka 10 mion dòler di su mes sèn den su kampaña elektoral, asina dos di su konseheronan a bisa “The Wall Street Journal”. Ademas lo usa 25 mion dòler pa kumpra propaganda na televishon den estadonan kaminda tantu e republikano Trump komo e kandidato demókrata Hillary Clinton tin chèns pa gana, esta Florida, North Carolina, Ohio i New Hampshire. E propagandanan nobo lo ataká Clinton i su famia. Nan ta akus’é di ta un ‘insider’ i ku famia Clinton a enrikesé nan mes. Na tur Donald Trump a hinka masoménos 66 mion dòler di su mes sèn den su kampaña. Anteriormente el a bisa ku e lo invertí 100 mion dòler den e kampaña elektoral, pero ainda e no a yega e montante ei. Segun e korant, na e momentunan akí Clinton tin kuater biaha mesun tantu sèn den su kaha di kampaña ku esun di Trump.


text:
RED Democratico a tene nan conferencia di prensa pa asina duna nan reaccion riba Presupuesto 2023. Ta mira cu historia ta ripiti bou gobernacion di MEP pa loke ta trata presupuesto.
mr. Ricardo Croes, lider di RED Democratico, a splica cu tratamento di presupuesto y tur ley tin un procedura ancra den constitucion. E presupuesto mester pasa Directie Wetgeving, bay Raad van Advies pa nan duna conseho y despues trata den parlamento tanto di gobierno como e parlamentarionan hunto. Y asina por participa, pa por satisface e exigencianan den constitucion p’e trahamento di e leynan cu ta conta pa tur hende.
E presupuesto ta un di e sortonan di ley yama landsverordening. Den e tratamento di presupuesto aki, gobierno a presenta un nota di cambio. Un biaha mas esey ta significa cu e presupuesto mester bay bek Raad van Advies pa haya un conseho y despues trata den parlamento un biaha mas. Esey no a tuma luga y e ta contra constitucion. Segun Croes, despues cu esey a tuma luga, ta resta solamente un persona cu te ainda mester firma pa aproba e presupuesto aki. Of e ta keda sin firma pa no aproba y esey ta Gobernador di Aruba. Den pasado gobernador a yega di nenga firma un presupuesto, tabatin yen manifestacion. E ex-prome minister Eman a welga di hamber, etc.
Awo tin un situacion caminda cu a presenta nota di cambio, pero no a mand’e bek Raad van Advies pa cumpli cu locual ta ancra den constitucion. Esaki no ta prome biaha cu e ta tuma luga. Pasobra den pasado esey a tuma luga y partido RED Democartico ta conclui cu e mesun actornan cu a haci esey den pasado, ta e mesun nan cu awo ta den parlamento tratando e presupuesto. E ta algo cu no por ta acepta. RED Democratico ta desea pa gobernador pone atencion riba esaki, defende y para p’e constitucion. Y pa ningun momento permiti algo asina tuma luga.
Tempo cu dr. Rudy Lampe, miembro di RED Democratico, tabata den parlamento, a tuma luga e mesun modus operandus. Lampe a indica cu nan ta sosten publico n’e Institucion di Gobernador p’e para firme pa e principio di bon gobernacion. Loke a pasa tabata un acto di mal gobernacion y historia ta ripiti, pero nan no kier p’e ripiti manera el a pasa den pasado.
El a indica cu e mesun partido MEP bou gobierno absoluto na aña 2006 pa mesun asunto di BBO, a haci e mesun cos. Nan a bin c’un nota van wijziging y ora di aproba e ley di BBO, nan a argumento cu “nos constitucion ta bisa ‘na het horen van de Raad van Advies’, nan a bisa cu no ta para ‘na het lezen van een advies van Raadd van Advies’.”
Asina aki nan a bypass e constitucion, unda nan no a manda e nota van wijziging cu e cambionan drasticonan pa loke tabata e ley di BBO na Raad van Advies. RED Democartico e tempo ey a manda un carta fin di december p’e Minister di Hulanda cu tabata regarda e asuntonan di Aruba y inform’e cu a aproba e ley di BBO anti constitucionalmente.
Pa mas lesa TREMPAN.COM.


text:
EE industria petrolero a trese hopi kambio pa Kòrsou. Na Venezuela nan a diskubrí masha tantu petrolio. Na aña 1916 a keda funda Curaçaose Petrolium Maatschappij.
Na 1920 i 1930 tabata tin un imigrashon grandi, pa motibu ku Shell a establesé su mes na Kòrsou. Mayoria kunukero a laga su kunuku pa bira obrero na Shell. E salario ku e obrero por a gana tabata mas sigur. Pero na Kòrsou no tabata tin sufisiente hende pa traha i mester a buska trahadó for di eksterior. Pa motibu di transporte tur e barionan nobo a lanta den bisindario di Shell ku ta: Santa Helena, Wishi, Marchena, San Souci, Valentijn i Weis afó.
Shell ta bini ku un plan pa traha kas pa sierto kategoria di trahadó estranhero. Barionan di Suffisant ta lanta. Employé lokal di Shell por fia sèn na Shell pa traha kas den bario di Groot Kwartier i Cas Cora. Pe empleadonan Oropeo ta traha kas luho na Negro Pont, Emmastad i Julianadorp. Nan a asigná e obreronan den diferente bario separá for di otro pa por a dividí nan.
De komst van de olieraffinaderij op Curaçao


text:
A elabora riba varios puntonan di interes, na unda e colaboracion y sosten di Gobierno ta di gran balor.
ORANJESTAD: Diahuebs merdia Minister Endy Croes a haci bishita oficial na Universidad di Aruba. E Mandatario di Enseñansa a wordo ricibi pa miembronan di Colegio di Curatornan, drs. Angelo Brete, mr. Eugene Martis y Rector di Universidad, sra. dr. Viola Heutger. Director di Operacional di Universidad, Sr. Patrick Arens a duna Minister Endy Croes y su conseheronan un recorido den e edificio y tambe a conta e historia di e edificio cu ainda tin e nomber di La Salle. Universidad tin mas cu 700 studiante reparti over di cinco facultad y Academic Foundation Year. Despues di e recorido sra. Ivetta van Veen, Manager Financiero di e instituto a duna Minister Endy Croes y delegacion un presentation amplio di e finanzas, cantidad di studiante y facultadnan. Tambe sr. Arens a splica e ultimo desaroyo y retonan.
E Mandatraio a sigui bisa cu SISSTEM ta un programa academico cu ta wordo financia cu fondonan di Union Europeo, pero cu entrante 2023 lo mester wordo financia door di Gobierno di Aruba mes. Rector di Universidad, dr. Heutger a subraya e importancia di e sosten financiero di Gobierno di Aruba pa por logra acreditacion di dos programa den e temporada venidero. Minister Endy Croes tabatin varios pregunta di e efectonan di Covid19 riba operacion y finanzas di e instituto. Universidad di Aruba a elabora riba recorte financiero cu nan a logra di haci den e temporada dificil tras di lomba pa contribui na pais Aruba y tambe pa financia proyectonan sin cu mester haci un apelacion financiero riba Gobierno. Funcionarionan di Universidad a keda masha contento cu e bishita di e Mandatario di Enseñansa, y principalmente pe preguntanan al caso cu a wordo haci.
Minister Endy Croes tabatin hopi interes pa e programa Shoco Wellness, cu ta duna studiante y personal di Universidad di Aruba sosten emocional y psicologico. Un programa cu Universidad di Aruba a inicia un par di aña atras y a demostra su importancia caba pa cu e sosten cu studiantenan mester riba tereno di bienestar general y salud mental. Minister Endy Croes a finalisa e atardi na Universidad di Aruba, indicando cu e ta desea di sigui mira colaboracion estrecho cu IPA. Como tambe Universidad por duna su Ministerio conseho riba temanan pa sigui mehora calidad di enseñansa na Aruba. Sigur por mira tras riba un bon bishita y tremendo reunion unda colaboracion entre partidonan y sosten di Gobierno ta di gran balor.


text:
Munisipio
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Un munisipio ta un grupo di bario (pueblo of siudat) huntu ku e teritorio ku ta pertenese na esakinan, ku ta wòrdu goberná pa un entidat di gobièrnu. Den mayoria pais un munisipio ta e nivel mas abou den un struktura di gobernashon politiko. E nivelnan riba e munisipio ta:
- Na Hulanda respektativamente un provinsia i e rijksoverheid.
Te ku 2014 tabata konose dos munisipio ku tabatin 'deelgemeenten' den kua e munisipio tabatá partí. E munisipionan aki tabata Amsterdam i Rotterdam.
- Na Bèlgika respektativamente un provinsia, un 'gewest' i e estado federal.
Atministrativo e munisipionan ta partí den 'deelgemeenten'. E afdelingnan akí no ta forma un lag di maneho. Munisipionan ku tin mas ku 100.000 habitante tin mag di krea distrikto ku nan propio hunto di konseho i maneho. Solamente e stat di Antwerpen ta hasi uzo di e derechi akí.


text:
WILLEMSTAD- 21 di febrüari 2016– Loke mas e aktris Juliana Alves, e kara di Kòrsou, na Brazil ta gusta di nos isla ta e diversidat den union ku bo ta eksperensiá na Kòrsou. E aña aki su presensia komo anfitrion den e camarote (un espasio spesial pa invitadonan) di Kòrsou durante di e karnaval di Rio de Janeiro a hala hopi atenshon. Juliana Alves, e aña aki a sali na di dos lugá den e kompetensia di ‘Reina di Bateria’. ‘Reina di Bateria’ ta algu komparabel ku nos reina di karnaval pero ku ta konta tambe ku partisipashon di e banda di samba, alrededor di 200 persona kual ta forma parti den e totalidat di e presentashon di e reina. Juliana ta sintié kómodo i enkantá di por ta e kara di Kòrsou na Brazil.
Ofisina di Turismo di Kòrsou (CTB) resientemente a firma un akuerdo ku Juliana Alves pa ta kara di Kòrsou na Brazil. Esaki a resultá oportuno den e periodo di karnaval ora ku Juliana Alves, a sali number dos den e kompetensia di ‘Reina di Bateria’, den representashon di su skol di samba ‘Unidos da Tijuca’. ‘Unidos da Tijuca’ ta e di tres skol mas bieu aktivo na Brazil i a keda funda na 1931. Ta trata aki di un skol ku kada aña ta desfilá ku alrededor di 4000 mil partisipante den e karnaval di Rio de Janeiro.
Juliana Alves ta un artista konosí na Brazil. E tin 33 aña i a nanse na Rio de Janeiro, Brazil. Anteriormente el a aparesé den ‘Cheis de Charme’ (2012), ‘Two Faces’ (2007) i ‘India-A Love Story’ (2009.) Medionan na Brazil ta tipifik’é komo elegante, bunita i simpátiko. CTB ta hasiendo bon uso di e atenshon ku e ta atraé manera tabata e kaso durante di karnaval e aña aki na Rio de Janeiro. Su imágen ya ta keda usá pa CTB riba e diferente plataformanan online di CTB i pronto lo amplia esaki pa mas medionan.
Sr. Hugo Clarinda (CTB) a indiká ku Juliana Alves ta un persona ku e públiko di Brazil ta asosiá kuné. Su eskoho pa ta kara di Kòrsou ta brinda nos e oportunidat pa introdusí òf hasi Kòrsou mas konosí den e merkado di Brazil ku ta un merkado grandi i ku bon potensial pa Kòrsou desaroyá den dje komo destinashon turístiko. Manera Juliana mes ta bisa e diversidat den union, kombiná ku entre otro nos playanan i otro atrakshonnan ta atraktivo pa e brasileño.


text:
Team Aruba ta bek
Despues di un bon actuacion delegacion di Aruba ta bek
Team Aruba a yega bek despues di un bon actuacion den e Weganan Olimpico Buenos Aires 2018
Diasabra merdia riba vuelo di Copa Airlines, e delegacion participando na e Weganan Olimpico Hubenil Buenos Aires 2018 a regresa Aruba despues di a permanence casi tres siman na e capital Argentino. Den e VIP room di Aruba Airport Authority e famia di e atletanan a ricibi nan cu hopi aplauso. Presente tambe na e ocasion aki Presidente di COA, Sr. Roy Mezas, e miembronan di Parlamento di Aruba, Sr. Meneer Edgard Vrolijk y Sr. Rocco Tjon y Prensa.
Palabranan di elogio so tabata tin pa nos atletanan Olimpico Hubenil di tur persona cu a hiba palabra e atardi aki. Nos muchanan a demostra e corahe na tur momento y a lucha pa logra un bon resultado pa nan mes, nan deporte cu nan ta representa y mas cu claro pa Aruba. Nan a comporta nan mes como berdadero embahadornan di nos isla. Esaki tabata djis e comienso, e miho di nos atletanan hubenil tin cu bini ainda.
Na final cada un atleta a haya un bunita regalo como recuerdo, obsekio ofreci door di e PR-Team di COA, Noel Sandi Werleman y Seever Krozendijk
Un pabien na atletanan y nan coachnan pa e tremendo prestacion desplega na e Weganan Olimpico Hubenil Buenos Aires 2018


text:
Kralendijk – Water- en Energiebedrijf Bonaire N.V., despues di un periodo intensivo di estudio i reparashonnan, por hasi entrega di awa di irigashon na hotelnan i tambe kompleho di apartamentonan na parti di e kosta wèst di Boneiru. Na komienso di òktober 2019 e di 5 konekshon riba e liña di irigashon a wòrdu hinká den servisio na Delfins Beach Resort.
Desde 2014 WEB ta manehá e parti di instalashon di awa di kloaka pa purifiká (RWZI) na Boneiru i ta produsí awa di irigashon di kalidat. Sin embargo e tubería ku ta sali di RWZI ku tin ku entregá e awa bèk, no ta kumpli ku e spesifikashonnan i ainda no a wòrdu entregá definitivamente na RWZI.
E benta di awa di irigashon na hotèlnan tabata un kondishon di EU pa e konstrukshon di RWZI i pa haña supsidio. Pa e motibu aki WEB ta hasi su máksimo esfuerso pa hasi e entrega di awa di irigashon posibel, no opstante e limitashon di e tubería di awa di irigashon.
Preshon abou, instalashon aprobá
Na komienso di 2019 WEB a disidí, mirando e kaso di arbitrage ku tabata tin un durashon largu pa yega na un akuerdo pa ku e reparashon i entrega definitivo di awa di irigashon, WEB a disidí di tuma e tubería na su enkargo i hinka esaki den funshon. Despues di un estudio i reparashonnan nesesario a logra hasi esaki posíbel bou di un preshon abou i di un manera responsabel. WEB por hasi entrega di awa di irigashon na hotèl i kompleho di apartamentunan ku tin un instalashon di kùr. E awa di irigashon ku WEB ta produsí ta kumpli ku e eksigensianan ku a wòrdu ehekutá I stipulá special pa ku esaki dor di Openbaar Lichaam Bonaire.Pa mas informashon tokante e eksigensianan aki, por tuma kontakto ku nos via info@webbonaire.com.
Importansia di awa di irigashon
Na e parti wèst tin 41 meter di awa di irigashon instalá di kua 5 ta na hotèlnan ku ta kumpli ku e kondishonnan pa konekshon: Hamlet Oasis, Captain Don’s Habitat,Sando Dollar Condominiums, Port Bonaire i awor tambe Delfins Beach Resort. Ta importante pa Boneiru ku hotèlnan I apartamentonan ta wòrdu konektá riba e liña di awa di irigashon. Awa sushi ku no a wòrdu tratá, ta afektá e koralnan I ta peligroso pa hende. Dor di akumulá awa sushi na un kaminda sentral, e no ta haña chèns di bai resultá den tera I tampoko den laman. Awa sushi purifiká I ku por wòrdu reusá komo awa di irigashon ta yuda spar un kantidat konsiderabel di awa di bebe.
Registrashon I kondishonnan
Pa entrega di awa di irigashon mester kumpli ku algun kondishon. Mester tin e sistema di drep i tambe tanki/baki special trahá/konstruí. Pa bini na remarke pa haña awa di kloaka via di e tuberiá di irigashon por mèldu na Directie ruimte en ontwikkeling, departamentu Beheer Openbare Werken (ántes LVV) di Openbaar Lichaam Bonaire.
E departamentu ta situá na Kaminda Lagoen 32, telefon 717-8836.
WEB GEBRUIKT IRRIGATIEWATERLEIDING ONDER VERANTWOORD LAGE DRUK TER LEVERING AAN HOTELS.
Kralendijk – Water- en Energiebedrijf Bonaire N.V. kan, na een intensieve periode van onderzoek en reparaties, irrigatiewater leveren aan hotels en appartementencomplexen langs de westkust van Bonaire. Begin oktober werd bij Delfins Beach Resort de 5e hotelaansluiting op de irrigatiewaterleiding in gebruik genomen.
Sinds 2014 beheert WEB de Rioolwaterzuiveringsinstallatie (RWZI) op Bonaire en produceert daar een goede kwaliteit irrigatiewater. Echter, de leiding die het irrigatiewater vanaf de RWZI terug moet leveren voldoet nog niet aan de gestelde specificaties en is nog niet definitief opgeleverd.
De afzet van irrigatiewater aan hotels was een voorwaarde van de EU voor de bouw van de RWZI en voor het verkrijgen van subsidie. Daarom spant WEB zich in om de levering van irrigatiewater mogelijk te maken, ondanks de beperkingen van de irrigatiewaterleiding.
Lage druk, goedgekeurde installatie
Begin 2019 heeft WEB besloten, gezien de langdurige arbitragezaak rond reparatie en definitieve oplevering van de irrigatiewaterleiding, de leiding toch in bedrijf te nemen. Na onderzoek en benodigde reparaties is dit onder een verantwoord lage druk mogelijk. WEB kan irrigatiewater leveren aan hotels en appartementencomplexen met een daarvoor goedgekeurde installatie. Het irrigatiewater dat WEB produceert voldoet aan de strenge eisen die speciaal hiervoor zijn vastgesteld door het Openbare Lichaam Bonaire. Voor meer informatie over deze eisen kunt u contact met ons opnemen via info@webbonaire.com
Belang van irrigatiewater
Er zijn langs de westkust 41 irrigatiewatermeters geïnstalleerd waarvan 5 bij hotels die aan de voorwaarden voor aansluiting voldoen: Hamlet Oasis, Captain Don’s Habitat, Sand Dollar Condominiums, Port Bonaire en nu ook Delfins Beach Resort. Het is belangrijk voor Bonaire dat hotels en appartementencomplexen worden aangesloten op de irrigatiewaterleiding. Onbehandeld afvalwater tast de koraalriffen aan en is onveilig voor mensen. Door afvalwater centraal in te zamelen belandt het niet in ons grondwater en niet in zee. Gezuiverd afvalwater hergebruiken als irrigatiewater levert een aanzienlijke besparing op het gebruik van drinkwater op.
Registratie en voorwaarden
Voor de levering van irrigatiewater moet aan een aantal voorwaarden zijn voldaan. Zo moeten er druppelirrigatiesystemen en speciale reservoirs voor irrigatiewater zijn aangelegd. Wie irrigatiewater wil afnemen via de irrigatiewaterleiding kan zich melden bij de Directie Ruimte en Ontwikkeling (DRO), afdeling Beheer Openbare Werken (voorheen LVV) van het Openbaar Lichaam Bonaire.
De afdeling is gevestigd aan de Kaminda Lagoen 32, telefoon 717-8836


text:
SAN NICOLAS – Hopi ta e muchanan y hendenan grandi, cu den un ambiente familiar, tabata participa den e “Bike tours di IBiSA/IDEFRE. Despues di basta tempo! Personal di Sport Centrum San Nicolas (S.C.S.N) kier informa henter comunidad di Aruba cu diabierna 18 di November, SCSN ta organisa un grandioso Bike Tour. Luga di salida ta na SportCentrum San Nicolas dilanti di ex Double Happy.
E orario ta 5:00pm pa 6:30pm. ,( distancia pa e prome Bike Tour ta 8km)
Edad minimo ta 10 aña y inscripcion ta Awg. 5,00. Por registra via e link aki tambe https://forms.gle/VtuVq19BiYNV8SQU9
Esaki ta inclui Awa, Ice Tea, Fruta y e DJ.
Ruta ta e siguiente:
Ta cuminsa y ta caba na Sportcentrum San Nicolas,( distancia pa e prome biaha aki ta 8km): Dr. Schaepmanstraat direccion Weg Kust Batterij, Weg Kust Batterij direccion pariba pa Diamantenbergweg, Ta sigui pa Juwana Mortostraat, Golfweg,
For di Golfweg direccion pa Cascabel Airfield.
Na Cascabel Airfield ta bira na man robes direccion bek pa Juwana Mortostraat, Diamantenbergweg , Grote Bergweg direccion zuid bek pa Weg Kust Batterij y termina na SportCentrum San Nicolas (IBiSA)
Pa mas informacion por yama sr.Gerro Koolman na 5848903 / cell.6992900, of IBiSA Oranjestad na 5824987.


text:
Hola, mi ta kere ku no ta, e ta prohibí un Mod
Kada Moderno tin tambe un privá Nick, i ta esei ta bon pa bo por Hasi un Moderno privá Ick? Pa medio di un Banda, un Madrid ta e Norma pa mantené di Òrdu i e ta un Ehèmpel di e ta kere den e Actividad, no solamente e Flirtverhalten den desventaha, tambe e ta Sigur i Di Its Locations ta hasi hopi tempu no ta un Klup otroE tin un Bar, òf inclui e Sentro di e stat Singlewohnungen formá Konseho pa un mas Comunidad ta un chikitu Parlamento, e Kantidat di Singlehaushalte di Spaña sigui duru.
den privá, deseá inisia un het
Kada biaha mas Di krisis di Hipotek di e Aña nan, i ku mayoria ainda ta fresku den e Menshoná. Sostene di e Konmemorashon di e Recien ta posibel, un Splikashon riba e Amor di Salario, laga nos ban di aktualisá nos efensor di privasidat Sin, den fin di e Kambio na kla T di Bo derecho di Privasidat.
Notisia di berlin i otro stat di alemania
Notisia di alemania na alemankonsistí di e provishon pa notisia i informashon riba apsolutamente puru. Bo ta formulá su relashon na notisia di edison den un hende asina, i e no buska obligá na e lector òf pa otro.
Ningun di e evaluashon solamente notisia
Na e tempu ei, semper nos ta kontentu, ora ta laga nan contrario na notisia bai partisipá den e bringamentu. Uza e material publica na e sitio. ta pèrmití, eksklusivamente, ku e konsentimentu di e titulo di e spantaparha i mará na e coleccion di nace na e fuente. Tur material publica na e sitio ib, ta protegidos pa e leinan di alemania. E kriadó un nòmber di dominio: e aparato di e Mes: Prueba di registrashon di Direkshon.


text:
Parlamentario mr. Juan Ady Thijsen a tuma nota di un declaracion di Mike Eman unda Mike Eman mes ta reconoce cu e no a traha riba progreso y ta awor e ta bai traha riba progreso. Segun Mike Eman bo tin cu acopla aspectonan financiero, economico y tecnologico pa yega na e progreso. Esaki segun Parlamentario mr. Juan Ady Thijsen ta tipifica un diferencia grandi entre partido MEP y partido AVP. Mike Eman ningun momento ta inclui den progreso e parti social mientras MEP como partido social democrata tin e aspecto social como punto central, pues segun MEP no por papia di progreso si no tin desaroyo social tambe.
Tampoco Mike Eman ta inclui e aspecto di medio ambiente y naturalesa den su definicion di progreso. Partido MEP si ta kere cu progreso no por bai cu destruccion di medio ambiente. Segun Parlamentario mr. Juan Ady Thijsen si bo wak con Mike Eman ta defini progreso y bo wak con Mike Eman a goberna nos pais e ultimo 8 anjanan bo ta compronde con tur su esfuerzonan a bai den beton, cement, asfalt y brug. Segun Parlamentario mr. Juan Ady Thijsen Mike Eman a faya hasta su mesun definicion di progreso.
E economia di Aruba no a conoce progreso, comercio ta den problema, hopi negoshi a cera y otronan ta luchando pa sobrevivi. E clase trahado a sufri durante gobernacion di AVP. Hopi a perde trabao y poder di compra a bai atras. Mike Eman ta broma cu su pepitanan di mainshi cu e ta strooi lew a lew manera e reparatietoeslag pero eseynan no ta yuda. Ariba tereno financiero gobierno di Mike Eman tambe a haci un desaster no solamente creando debe den presente pero tambe pa den futuro cu ta cubri un periodo di 30 anja. Salud di bo cuidadanonan tambe ta importante si bo kier papia di progreso y Mike Eman no a traha riba esaki, a renoba si pero atrobe den cement y beton. Nada di inversion den makinaria y personal na hospital. Ironia di bida ta cu e partido green cu ta promove green a resulta e pio enemigo cu naturalesa a yega di conoce na Aruba.
Parlamentario mr. Juan Ady Thijsen ta pidi pueblo pa tuma nota cu Mike Eman y AVP ta brindabo un progreso defini na aspectonan financiero economico y tecnico mientras MEP ta ofrece bo un progreso amplio den e sentido di e palabra incluyendo aspectonan social, di medio ambiente, di ensejansa, salud y hasta trankilidad di seguridad personal locual AVP no a haci lagando e criminalidad tin e pueblo bibando den angustia. Segun Parlamentario mr. Juan Ady Thijsen si bo kier progreso real vota MEP hunto p’e cambio sin miedo.


text:
Papa no ta kere ku hende muhé por bira pastor den futuro.
Papa Francisco no ta premirá ku den futuro hende muhé por bira pastor. El a bisa esei den e siman akí, den kombersashon ku un periodista den su avion. E papa ta haña ku hende muhé, den hopi kos ta mihó ku hende hòmber, pero si ta pa é, pastor sí nan lo no bira. “E último palabra ya a ser bisá dor di papa Huan Pablo II i asina lo e keda,” Papa Francisco a bisa.
Un periodista ku a bula ku e papa di Suesia pa Roma a puntr’é si e tabata ke men ku nunka, pero nunka esei lo sosodé. Papa a kontestá: ”Si nos lesa e deklarashon di papa Huan Pablo II koutelosamente, ta parse ku t’asina”. Su kontesta ta kuadra ku doktrina di iglesia, pero nunka promé Papa Francisco a yega di bis’é asina sigur. E deklarashon ta remarkabel, pasobra e Papa argentino den hopi kos ta mas liberal ku su antesesornan.
Na 1994 Papa Huan Pablo II a skibi ku iglesia no tin outoridat pa ordená hende muhé komo pastor i ku tur fielnan di iglesia semper lo tene nan mes na esaki. Hende muhé ta ekskluí pa e trabou akí, pasó Hesus a skohe solamente hende hòmber pa ta apòstel.
Oponentenan di e maneho ta trese dilanti ku den tempu di Hesus esei tabata algu komun, pero ku iglesia den siglo 21 no por skapa.
Na ougùstùs Papa Francisco a instalá un komishon ku mester studia awor e ròl di hende muhé na prinsipio di Iglesia Katóliko Romano. E gesto akí a duna algu di speransa na katólikonan ku ta boga pa mas igualdat entre hende hòmber i hende muhé den e instituto.


text:
Desaroyo Ekonomiko Rincon
Desaroyo Ekonomiko Rincon (DER) ta un grupo di trabou ku ta kai bou di Fundashon Maganzina Di Rei (MdR). E grupo di trabou aki a sali for di un initiativa di Kamara di Komersio (KvK) ku intenshon pa sondia e posibilidatnan i nesesidatnan pa desaroyá un kuna di negoshi (business incubator) pa e sektor di artesenia den Rincon. Ora e grupo a bini huntu nos a yega na e konklushon ku mester di mas oportunidat pa desaroyá ekonomia di Rincon. Asina nos a disidi di lanta e grupo di trabou i pa fasil nos a aloka esaki bou di Fundashon Mangazina Di Rei (MdR) pasobra desaroyo di Rincon ta un di e objetivo di MdR tambe.
DER a ranka sali ku un anochi di informashon dia 16 Januari ultimo kaminda nos a presentá e grupo di trabou, e miembronan di e grupo i kiko ta nos intenshonnan pa ku desaroyo di Rincon. E anochi aki tabata hopi eksitoso ku mas òf menos 50 partisipante. Basikamente nos ta kere ku pa Rincon floresé mester bin desaroyo ekonomiko den i rondo di Rincon. For di e anochi aki a sali ku mester di mas informashon. Nos di DER a bin na e idea pa kuminsa duna oportunidat na e produktornan den Rincon pa presentá nan produkto. Esaki lo ta den forma di un Feria di Produkto (Trade Show, Trade Fair, Handelsbeurs). Ku esaki nos kier kuminsa na promove loke nos tin kaba na produkto i servisio den Rincon.
Di Rincon
Un di e puntonan ku a bin dilanti ta ku DER kier promove e etikèt (Label, Tag) “Di Rincon”. E etikèt aki lo ta manera un etikèt di “Made in Rincon” i lo bini riba produktonan produsí den Rincon. Ku tempu e label aki mester bira apart di ta un indikashon ku e produkto ta di Rincon tambe un garantia di kalidat i bon servisio. E label aki lo forma parti integral di e marka (Branding) di produktonan di Rincon.
Feria di Produkto
E Feria di Produkto ta pa nos produktornan di Rincon por eksponé nan produktonan. Na prome luga ta pa nos hende nan di Rincon mes sa kiko tur tin na produkto i servisio den Rincon di manera ku nos mes por yuda promove loke tin den Rincon. Pues no ta produktonan so pero tambe pa servisionan ku tin den Rincon.
Nos sa ku den Rincon tin produkto i servisionan manera: Catering; Servisio di Airco; Drechamentu Auto; Hürmentu di Auto; Kuki; Tèrt; Juice; Ice Cream; Li i hopi mas.
E Feria di Produkto ta plania pa dia 5 di April binidero. Mas detaye lo wordu anunsia despues.
Nos ta pidi tur interesadonan pa sigui DER su pagina di Facebook kaminda nos lo saka tur deatayenan di nos aktividatnan pa bo ta na haltura di esakinan. E pagina di Facebook yama ‘Di Rincon’.
Workshop
Pa prepara pa e Feria di Produkto DER ta bai tene un workshop pa duna nos produktornan mas idea kon pa presenta nan produkto. E workshop aki ta dirigí riba tur produktornan ku ta bai partisipa na e Feria di Produkto. Den e workshop lo pone hopi atenshon na presentashon di bo produkto pero tambe na presentashon den e Feria di Produkto. E workshop aki ta plania pa:
Fecha: Djahuebs awor 5 di Mart.
Sitio: Na Mangazina di Rei
Ora: 7or pa 9or
Entrada: Gratis
Idioma: Papiamentu
Tur interesadonan ta bon bini. Pa mas informashon por tuma kontakto ku:
Evo Cicilia na 786 9191
Danilo Christiaan na 7011824


text:
Den añanan 30 e ekiponan di futbòl lokal Bismarck i Trappers a djòin i krea Sport Unie Bismarck Trappers (SUBT). Na 1942 a kita “Bismarck” i pone “Brion” i SUBT a bira Sport Unie Brion Trappers. Pakiko e kambio? Kuarenta aña despues di su morto, Otto von Bismarck, un ultra nashonalista Aleman, a inspirá matansa di miones di hudiu, homoseksual, hende pretu i otro minoria. E repudio pa Alemania den di Dos Guera Mundial (WWll), a fòrsa un kambio di e nòmber Bismarck. Nos ta lesa den Amigoe di 7/2/1942 asta di un kampaña aki kontra influensia Aleman riba idioma Hulandes: “Onbewust steunen te velen een verduitsing van onze taal. Een Onderzeeër, Nieuwbouw, Schijnwerper, zijn Duits[e woorden]. Leren wij dan nooit al wat Duits is te schuwen?”
No tin ningun duda ku WWll a fòrsa un reevalushon di e papel di Bismarck riba evenementunan dékadanan despues di su morto. Historia, ounke ku bo no por kambi’é, ta un proseso largu i lento pa komprondé den konteksto. Pero, komprenshon di echonan ku no ta kambia, si ta suheto na kambio.
Ta riparabel ku kada tantu tempu -kousá pa un evento pafó di nos kòntròl- un rekonsiderashon di pasado ta nesesario. Den e kuadro aki mi ta sinti ku e tempu ta hechu pa nos hiba un diskushon sano riba e diferente aspektonan ku sea ta referí na un era doloroso di nos historia òf ta perpetuá diskriminashon di un òf mas grupo.
Wak algun di e hopi nòmbernan ku ta dòrna nos kayanan: West Indische Compagnie, J.J. Hamelberg, Peter Stuyvesant, Michiel de Ruyter, Alonso de Ojeda i Piet Hein. Pero, no nòmber di kaya so. Símbulo, literatura, ekspreshon, imágennan ku kua nos ta keda konfrontá diariamente. Importante ta pa realisá ku nos no ta solamente víktima. Nos mes ta internalisá i perpetuá diskriminashon i stereotipo ku den pasado (por) tabata normal (“drecha famia”, “kabei malu”, “hasi kos di bo koló”, “mongol”, “gusta saya”, “pòls kibrá” i hopi mas).
Nos no por kambia historia. Loke si nos por hasi ta forma un mihó komprondementu di aktonan históriko i pone esaki den nos konteksto aktual. Dor ku ta den presente so nos ta biba, e posibilidat ta grandi ku den futuro lo reevaluá tambe lokual nos a krea òf rasoná awe. Nos no mester tin miedu di esei.
Willemstad, Curaçao


text:
Un fayo na su bicicleta a pone cu Hillard Cijntje no a logra caba su careda di Ruta den e Weganan Panamericano Lima 2019
Diasabra merdia, e ciclista Hillard Cijntje a cuminsa na su careda di ruta den e Weganan Panamericano 2019 na Lima, Peru. Despues di a core den e careda di pista y despues tambe e careda contra holoshi, Cijntje a core su di tres evento den e Panamericano aki.
Mester bisa cu na comienso tur cos tabata cana bon y Cijntje a sinti su mes comfortabel den e peleton pero un “accidente”(dal den buraco) cu su bicicleta a pone cu Cijntje mester a para completo y drecha loke a los esta su sienta. Aki Hillard a perde hopi tempo unda a bira dificil pa yega bek e peleton cu tabata core riba un velocidad halto. Tur esaki a pasa faltando 4 buelta mas pa bay.
Cijtnje mes a declara riba e hecho lamentable aki.
“Un dia desafortuna pami ora cu mi a dal den un buraco bayendo 80km pa ora den un bahada cu a haci cu mi sienta a los. Mi mester a warda a largo pa nos auto yega pa asina nan tight e back pami. E auto “Shimano” a purba yudami pero nan mecanico no a logra. Nan a bisami mihor mi para pa dreche y nos auto tabata net nos tras y coach Aldrick Maduro a logra soluciona e problema. Pero mi mester a yega bek na e peloton sin ningun asistencia cual tabata un tarea imposibel mirando cu nos tabata core full speed for di comienso”, Cijntje a scirbi.


text:
Ministerio di Tráfiko, Transporte i Planifikashon Urbano tin e minister na kabes. E minister ta polítikamente responsabel pa e ministerio. E minister ta wòrdu sostené dor di su gabinete. Direktamente bou di e minister, tin e sekretario general. E ta responsabel pa maneho diario di e ministerio. E sekretario general i henter e ministerio ta risibí sosten serka e staf ministerial riba tereno finansiero, rekurso humano, komunikashon, IT, proseduranan di trabou i keho.
Kada ministerio den e struktura estatal nobo tin un organisashon di maneho. E organisashon aki ta sòru pa desaroyá i revisá maneho ku di un òf otro forma ta regarda e ministerio.
E ministerio ta repartí den 2 sektor di ehekushon. Den kada sektor tin organisashonnan di ehekushon ku ta ehekutá e maneho ku e organisashon di maneho a desaroyá òf revisá.
E sektornan i nan organisashonnan di ehekushon ta:
1. Sektor di Tráfiko i Transporte
- Servisio Meteorológiko di Kòrsou
- Servisio pa Tráfiko i Transporte
- Outoridat Marítimo di Kòrsou
- Outoridat di Aviashon Sivil di Kòrsou


text:
KANDELA DEN MONDI
Alrededor di 8.30 or ribadjamars 12 di oktober, sentral di polis a risibinotifikashonkutabatinkandela den unmonid den besindario di Kaya Endeavour. Na yegada di patruya a resulta ku tabatin pida mondi chikitu na kandela. Brantwer a bin na e sitio i a paga e kandela. No tabatin herido.
AKSIDENTE ENTRE DOS OUTO
Riba djamars 12 di oktober un aksidente entre dos outo a tuma luga riba Kaya Amsterdam. Un di e outonan kier a kita na su man robes i no a mira e outo ku tabata biniendo ku konsekuensia ku nan a dal den otro. Ambulans a transporta shofur di e outo ku tabata biniendo pa hospital pa tratamentu mediko.
DETENSHON
Den oranan di anochi riba djaluna 11 di oktober a detene un homber di inisial R.A.J.B. na Kaya Raspa dor ku e tabata maneha bou di influensia di alkohol. A konfiska su outo i a kita su reibeweis.
E LIÑA DI TEP ANONIMO
Ora yama e liña di tep anonimo (+599 717 7251) ta kompletamente anonimo pasobra ta un sistema di kompiuter ta kue telefon. Bo ta graba bo tep despues di kua ta manda e grabashon pa e departamentu konserni pa skuche i pa asina, si ta nesesario, tuma akshon.
Kontribui bo tambe na seguridat di bo komunidat i no duda pa yama e liña di tep den kaso ku bo ta testigu di un echo kastigabel.


text:
PAIS KÒRSOU TIN DERECHI NA NASHONNAN UNÍ Sr. Pisas a kuminsá kompronde Trabou pa Kòrsou
PAIS KÒRSOU TIN DERECHI NA NASHONNAN UNÍ
Sr. Pisas a kuminsá kompronde Trabou pa Kòrsou
Ku hopi orguyo TPK por a tuma nota den media kon nos minister presidente a bisa ku danki Dios ela bai Nashonnan Uní dia 17 pa 24 sèptèmber 2022 pa asistí na e di 77 reunion general.
Pa Trabou Pa Kòrsou esaki ta hopi importante mirando ku Nashonnan Uní kier a degradá pais di kategoria 2 bai 3 pa motibu ku pa varios bes e resultadonan den korte a mustra ku e kasonan di trafikashon di hende a wòrdu pèrdí den korte dor di nos gobièrnu i aki e por a mustra ku pais ta hasiendo su máksimo esfuerso pa tin mas kontrol riba esaki.
Tambe den su deklarashon na un radio emisora nos por a tuma nota ku nos minister presidente a aserka e señora Mia Mothley kual ta e presidente di Barbados ku tabata esun ku a aksentuá un preokupashon di e paisnan ku ta forma parti di e plataforma Caricom (paisnan den Karibe). E sra. a trese e inkietut ku tin aktualmente pa por habri kuentanan bankario debí na reglanan internashonal. Aki nos pais por a probechá aserka sra. Mothley i mustre riba e echo ku Kòrsou tambe ta konfrontá e mes’un problema i pa ora e ta bai atendé esaki, pa e agregá Kòrsou tambe den e kombersashon ounke nos pais no ta kompletamente miembro di e organisashon Caricom.
Mas aleu TPK ta sigui insistí pa nos derecho na Nashonnan Uní pa e siguiente 3 motibunan.
1: Na 10-10-10, kambio a wòrdu hasí na artíkulo 1, vershon Ingles ku ta bisa lo siguiente; “The Kingdom shall consist of the Countries of the Netherlands, Aruba, Curaçao and St Maarten.”
2: Willem Alexander na Seshon 74 di Asamblea General, 24 di sèptèmber 2019. Durante un debate na asamblea general, a duna di konosé ku e ta orguyoso di por representá i kompartí ku Reino hulandes ta konsistí di kuater pais unu den Oropa kual ta Hulanda i tres den Karibe kual ta outónomo: Aruba, Curaçao i Sint Maarten.
3: Den un nota diplomátiko e Minister di Asuntunan Eksterno, drs. Maxime Verhagen a manda pa Sekretario General di Nashonnan Uní, fechá 29 di sèptèmber 2010: “The Netherlands Antilles will cease to exist as a part of the Kingdom of the Netherlands. From that date onwards, the Kingdom will consist of four parts: the Netherlands, Aruba, Curaçao and Sint Maarten”.
TPK sigui enfatisá ku tur gobièrnu ku ta i lo sigui representá Pais Kòrsou tin di sigui kana e kaminda via Nashonnan Uní. Sra. Van Huffelen a splika den su karta na Pro Sualiga ku ora tin difikultat entre leinan, ta esun mas haltu ta konta. Pues e lei di Nashonnan Uní. Nos tin ku stòp di laga gobièrnu Hulandes sigui hasi manera ku ta e ta representá tur pais den Reino.


text:
Minister Ursell Arends ta anuncia cu Raad van Toezicht di Serlimar SG a nombra sra. Melitza Geerman como e director di Serlimar entrante 1 di november 2022.
Despues di a pasa un proceso di solicitud e escohencia di e Raad van Toezicht a keda den sra. Geerman. Sra Geerman tin un Bachelor’s Degree den Business Administration, un Minor degree den Human Resources Management & Organization Development, y Economics. Alabes e tin trayectoria amplio den sector priva, unda e la fungi den diferente funcionan clave tanto den management y marketing. Su funcion mas recien ta di Head of Commercial/ Territory Manager Aruba na Superior Tobacco Aruba N.V. afilia na Philip Morris International.
Serlimar ta den su momentonan crucial, cu retonan hopi grandi y alabes posibilidadnan real pa cambia e rumbo unda e patrimonio di Aruba ta bayendo.
Minister Arends: “Di mi parti mi tin e pleno confianza cu señora Geerman tin tur e competencianan necesario pa dirigi Serlimar den rumbo pa un compania financieramente fuerte.”
Minister ta extende su palabra di gradicimento na sra Madeline Lacle como director interino den su esfuerzo y tareanan desplega den temporadanan hopi dificil di e compania.
E deseonan di tur clase di exito na sra Geerman, un yiu di tera, cu a demostra di tin e curashi pa acepta e reto y asina implementa e cambionan necesario pa salvaguardia y enforsa e existencia di Serlimar.


text:
Polis a detene un hobencita di 15 aña relaciona cu un caso hincamento diahuebs atardi den e Nieuwe Buurt na Schiedam. E hobencita a wordo deteni na Station Oost.
SCHIEDAM, HULANDA: Den careda di 5’or di atardi polis a haya un melding cu un damita a wordo hinca den su nek y e damita aki lo ta herida. Mesora a manda ambulance na e sitio y e paramedico a trata e victima na e sitio.
Polisnan na e sitio a cera e area riba Baan pa haci nan investigacion. Hopi lihe nan a bin riba un pista cu a yega na e hobencita di 15 aña. Algo prome cu 11’or di anochi polis a logra detene na e station di Schiedam.
E damita sospechoso a wordo deteni y transporta pa warda di polis, pa interogacion.


text:
Tópiko: Papia kla ku e pueblo di Kòrsou i empleadonan di refineria Isla riba e tema di futuro di nos Refineria.
Na Minister Presidente
Señor Eugene Rhuggenaath
PRESENTE
Willemstad, 7 di òktober 2019
Tópiko: Papia kla ku e pueblo di Kòrsou i empleadonan di refineria Isla riba
e tema di futuro di nos Refineria.
Honorabel Minister Rhuggenaath,
Frakshon di Movementu Futuro Kòrsou (MFK) a tuma nota den medionan di komunikashon ku gobiernu atraves di RDK i PMO a skohe pa sigui negoshá ku grupo KLESH.
Lokual ku e pueblo i tambe nos di Parlamento kier sa ta, kua ta e kondishonnan mínimo ku ta aseptabel den e negosiashonnan aki. Pues kiko ta e puntonan di kiebro (Breekpunten) den e negoshashonnan.
Nos di MFK a bin ta tuma nota tambe ku poko poko per sigur via kanalnan ofisial ta laga ventilá ku benta di Refineria huntu ku C.O.T. tambe ta un opshon. Na promé lugar nos di MFK lo rechasá tur intento pa bende nos patrimonionan, kual ta Refineria i C.O.T. (Bullenbaai Terminal). Awor ku Refineria nan den nos hemisferio a sera, manera St. Croix i Aruba, nos Refineria huntu ku C.O.T. tin un balor stratégiko inmenso.
Hasiendo uso di artíkulo 96 di Reglamentu di Orden di Parlamento, suskrito na nòmber di frakshon di MFK ta hasi e siguiente preguntanan na promé Minister Rhuggenaath;
- Minister Rhuggenaath ta konsiente di e balor inmenso stratégiko ku nos Refineria huntu ku C.O.T. tin, awor ku Refineria nan den nos hemisferio a sera?
- Ta bèrdat ku Gabinete Rhuggenaath kier bende e dos propiedatnan di pueblo aki (Refineria i C.O.T.), parsial of kompleto ? Nos kier sá ku ta SI òf ku ta NÒ.
- Ta bèrdat ku Grupo Klesh ta un kompania ku ta kana kumpra kosnan barata i despues kier saka probecho di esakinan, bendiendonan door i hasi ganashi astromiko ? Sin tene kuenta ku trahadornan. Gobièrnu a laga hasi un background check riba e kompania aki ?
- Minister ta na altura di kiko a pasa ku e Grupo Klesh aki den nan intento resien den Caribe pa atkerí kontròl riba un Refineria ? Por kompartí e informashon aki ku Parlamento ?
- Minister Rhuggenaath por indiká na Parlamento kua ta e posibel puntonan di kiebro (Breekpunten) den negoshashon ku grupo klesh pa loke ta trata kuponan di trabou (Pues kuantu ta e mínimo kantidat di empleado pa gobièrnu ku grupo Klesh mester tuma den servisio mesora) ?
- Promé Minister por informá Parlamento kuantu ta e mínimo na ku lo kier risibí na hur, ku ta akseptabel den e negoshashonan ku grupo Klesh pa loke ta trata e sèn di hür pa aña (PDVSA ta pagando 20 mion dòler pa aña aktualmente)?
- Promé minister por informá Parlamento si ta bende kier bende Refineria i Bullenbaai òf ta hür kier hür esakinan ku Grupo Klesh?
- Promé Minister por informá Parlamento kuantu sèn grupo Klesh ta dispuesto pa bai invertí den Refineria, pa esaki por kumpli ku normanan di medio ambiente?
- Promé minister ta dispuesto pa garantisá pueblo di Kòrsou ku den kualkier kontrato ku kualkier invershonista ku lo no los Refineria for di C.O.T. i si durante di e periodo di e kontrato e invershonista disidí di stòp operashonnan di Refineria, imediatamente e kontrato ta terminá, “van Rechtswege”?
Nos di MFK ta bolbe reitirá nos posishon. Nos ta kere ku nos tin sufisiente eksperiensia pa nos mes operá nos Refineria. I nos por hasi esaki komo un Service Center. Kaminda interesadonan riba un kontrato término medio i/o largu ta trese nan Crudo riba nan propio kosto. Nos ta prosesá e Crudo aki i produsí e diferente produktonan pa e kliente. Pa e transformashon aki, e kliente ta paga un “FEE” na nos. Si kier mas detaye di esaki por aserká nos di MFK libremente.
Frakshon di MFK ta spera ku Minister Rhuggenaath lo tuma bon nota di e preguntanan aki i ku Minister lo kontestá e preguntanan den e tempu stipulá den e protokòl entre gobièrnu i Parlamento di Kòrsou. Mirando ku e situashon ta unu hopi serio, di preokupashon i urgente pa representantenan di pueblo por sá.
Atentamente,
___________________
Charles Cooper
Miembro di Parlamento
- Gobernador di Pais Kòrsou.
Na: Presidente di Parlamento di Kòrsou
Señor W. Millerson
Wilhelminaplein # 4
PRESENTE
Kòrsou, 7 di òktober 2019
Apresiabel señor Millerson,
Pa medio di e karta aki, hasiendo uso di artíkulo 96 di reglamentu di órden
di Parlamento, mi ke pidi bo persona pa dirigí e karta athunto na promé Minister Eugene Rhuggenaath ku preguntanan ku frakshon di MFK ta hasi na e minister konserní.
Danki pa e koperashon.
Atentamente,
___________________
Charles Cooper
Miembro di Parlamento


text:
Minister Croes riba promé djadumingu di aña a bishitá Ced Ride.
Minister Croes riba promé djadumingu di aña a bishitá Ced Ride.
Willemstad- Awe un biaha mas riba djadumingu Minister di Enseñansa, Siensia, Kultura i Deporte (ESKD) Sr. Steven Croes a bishitá otro baluarte mas di Kòrsou. Manera ya ta kustumber kaba Minister Croes ta dediká parti di su djadumingu pa duna atenshon ku nos baluartenan den kultura i deporte.
Ayera 3 di yanüari djadumingu mainta Minister Croes a hasi un bishita na un gran músiko kompositor kantante, e distinguido sr. Cedric Ridderplaat mihó konosí komo “Ced Ride”
Durante di e kombersashon Ced Ride a deleitá minister kontando di su largu trayektoria den farandula, kaminda el a skibi, komponé i kanta varios kansion ku awe ta parti di nos kultura i historia i pa semper den nos memoria. Kansionnan manera “Mi Pais”, “Doktor” i “Butchi Fil”.
Minister Croes tabata kurioso pa sa di unda e nòmber “Ced Ride” ta bini. Hariendo Ced Ride a kontest’é ku ta su señora mama a dun’é e nòmber artístiko ei ku ta derivá for di su nòmber ofisial.
Tabata un mainta ameno, Minister Croes a keda enkantá di a skucha e historia interesante di e gran baluarte aki, pero tambe Sr. Ced Ride i su señora tabata honrá di minister su bishita.
Minister Croes lo sigui dediká parti di su fin di siman pa bishitá nos baluartenan riba tereno di kultura i deporte pa asina duna nan atenshon i rekonosementu. Di e forma aki alabes e ta mustra su interés pa nos kultura i deporte i stimulá su vishon pa nos siña nos muchanan fo’i chikí ku kada hende tin su propio talento i ku TUR talento ta mes importante, pues di igual balor.


text:
U Un práktika relatá na brua ta faithhealing. Kurioso Un kurandero ku ta usa medionantradishonal. Sa yama un kurandero tambe kuradó. Un sanadó ta un kurandero ku ta trata hende energétikamente. E persona ku ta práktika esaki yama kurandero. Nan ta konsultá e kurandero pa diferente malesa. Hopi biaha e kurandero tin un dimenshon religioso. …
Selebrashon di Dia di San Antonio San Antonio de Padua ta un di e santunan mas konosí na Kòrsou. E tabata un santu di religion katóliko masha popular, komo ku e tabata hopi yega na pueblo . Na kasi tur misa bo ta topa un busto di San Antonio. E leli ku San Antonio ta…
E E nòmber brua ta un nòmber ku ta enserá diferente práktika spiritual afrikano-kurasoleño. Algun elemento di práktika religioso popular na Kòrsou ta inkluí venerashon di santu, venerashon di ansestro, sanashon spiritual, i brua. Pero tambe kultonan manera vudu, winti, veintiun divisiones, palo i kultonan separá pa diferente misterio (entidatnan spiritual di e religion) òf…


text:
ORANJESTAD – “Hunto cu un edificio renoba, tambe nos ta haya un fe renoba y un proposito renoba,” esey tabata parti di e palabranan cu Prome Minister Mike Eman a dirigi na e congregacion di Seventh Day Adventist Church na San Nicolas. Diabierna anochi, lider di Pais Aruba tabata invitado di honor pa corta cinta y asina declara e edificio di e iglesia oficialmente habri, despues di e proceso di renobacion cu a caba di culmina.
E ceremonia a conta cu presencia di figuranan grandi di religion na Aruba y den nos region, manera Pastor Shurman Kook President di e Dutch Caribbean Union y Pastor Israel Leito President di Interamerican Division kendenan tambe a corta cinta hunto cu Prome Minister. Parlamentarionan Lorna Varlack, Chris Dammers y tambe Marlon Sneek a asisti na e celebracion.
“Mi ta spera cu ora nos bini hunto aki y despues bay cas awenochi, cu e spirito di renovacion den e Seventh Day Adventist Church tambe lo laga un sinti renoba di compromiso pa cu nos prohimo,” asina Premier Eman a bisa na e congregacion como parti di e bon bini oficial na e Iglesia renoba. Eman: “Nos ta mes bon como comunidad, cu ta nos relacion cu otro. Tin un dicho ta bisa cu un hende ta bira hende solamente dor di e relacion cu e tin cu otro.” Den e relacion ey no por mustra amor y afecto, nos por mustra tristeza den temponan dificil of nos por mustra entusiasmo cu e éxito di nos amigo, bisiña y famianan, segun Eman.
Finalmente, Minister President Mike Eman a gradici liderazgo y miembronan di e Seventh Day Adventist Church cu ta existi na Aruba desde 1930 ora cu a cuminsa bini hunto den Village, y pa 1955 a bira asina grandi, cu a inaugura nan edificio den Dr. Schaepmanstraat. “E iglesia a haci asina hopi pa e comunidad Arubiano. Nan a trece luz den asina hopi curazon y duna speransa na hopi otro. A duna un man den momentonan di desesperacion, tristeza y necesidad, hayando akinan e consuelo y motivacion pa continua cu nan bida y afronta futuro.”


text:
Tanki Leendert – Diasabra marduga den careda di 2’or polis ta detene e homber aki, poco mas pabou di Misa di Tanki Leendert.
Un rato prome polis ta haya melding, cu alarma a bay ON na un adres caminda tin algun oficina.
Polis tambe a wordo informa con e persona tawata bisti, cu ta na preto.
Durante cu polisnan tawata controlando y tirando bista pa e persona na preto, nan a topa e homber aki.
Momento cu polis a bay pa papia cune ela cuminsa core, lagando su slofnan atras.
Mes ora mas unidad policial a yega pa duna un man y un di e unidadnan ta tope cara cara y ta detene mes ora.
E ta wordo sospecha di kiebro na un adres na Tanki Leendert.


text:
A posponé fiesta ku Las Chicas del Can i Tsunami.
E fiesta ku mester a tuma lugá ku entre otro Las Chicas del Can for di Repúblika Dominikana, a keda posponé te dia 19 di novèmber. E aktividat ta programá pa djabièrnè awor 28 di òktober riba Kleine Werf. Primeramente a anunsiá e fiesta na Mega Pier. Según informenan no ofisial, e organisashon no a logra keda kla na tempu ku e pèrnitnan nesesario pa e artistanan ku mester a bini di afo pa e fiesta.
Aparte di Las Chicas del Can, Tsunami di Aruba tambe mester a presentá den "Fiesta Tempu di Tempu". Según e lider i doño di Tsunami, nan tambe a haña notifikashon di e organisashon Fundashon Yuda Nos, ku a posponé e fiesta te ku 19 novèmber. Tur esnan ku a kumprá i pa un motibu o otro no por bai mas awor ku e fecha a kambia, por pasa libramente kaminda ela kumpra su karchi pa tuma su sèn bèk. I esnan ku ainda no tin karchi, por buska na karchi pa 19 di novèmber na Beep Beep, Mensing's Caminada o 24 uur uit de muur pa baila Las Chicas del Can, Tsunami, ERA i DREAMS na Kleine Werf.


text:
ORANJESTAD,Aruba
Aruba Futura Foundation a wordo funda na 2018 pa yuda ehecuta e vision y plan nacional strategico di inovacion. Futura ta ehecuta e proyectonan inovativo bou mando di Minsterio di Asuntonan General. Den cuadro di transpariencia Futura a presenta nan relato anual pa 2019, den cual por a tuma nota cu nan a ehecuta 41 proyecto. Ministerio di Asuntonan General por ehempel a percura pa mehora e plataforma digital di “Bureau Rampenbestrijding” atraves di e proyecto “raven”, E-kabinet pa “ministerraad”, infrastructura digital pa Departamento di Impuesto y Ministerio di Infrastructura. Den e relato anual por wak tur e 40+ proyectonan cu a wordo ehecuta.
E-GOVERNEMENT UN PRIORIDAD PA 2020
Pa mehora servicio y calidad di e aparato gubernamental lo inverti mas intenso den e proyecto di E-government. Enfoke di e proyecto aki ta pa na mes momento haci e aparato gubernamental mas eficiente y asina na su turno baha gasto di e aparato. E proyecto aki a inicia na 2019 door di busca colaboracion cu “estonia E-government Academy”. Den cuadro di esaki hunto cu experto nan di Estonia lo percura pa e aña aki diferente servicionan di Gobierno por wordo brinda completamente atraves di un plataforma digital y introduci un plataforma digital pa diferente departamento.
B-LAB ARUBA y E-LEARNING
E proyecto di B-LAB Aruba ta uno cu ta enfoca riba enseñansa tecnico. Ya caba na 2018 y 2019 a percura pa atraves di e proyecto aki muchanan di tur edad por experimenta den un “laboratorium” cu tecnologia di mas moderno manera “robotica” y 3D-printers. Di e forma aki ta stimula nos hobennan pa enseñansa den e ramo tecnico y inovativo, cual lo conoce hopi trabou den futuro cercano.
Prome Minister sra. Evelyn Wever-Croes a anuncia cu e aña aki e proyecto di E-learning ta sigui y Colegio Pastoor Kranwinkel ta e scol cu e aña aki lo conoce inovacion atraves di E-learning y lo wordo entre otro ekipa cu material inovativo manera borchinan digital (CTOUCH).
PA CONCLUI
Nos a keda impresiona pa e trabounan desplega door di Futura na 2019 y nos ta wak cu e prioridadnan di sra. Evelyn Wever-Croes pa 2020 ta bon. Ta escohe pa inverti den nos hobennan y enfoca riba “future work vocational training” y desaroya e “skills” necesario pa por ocupa trabounan cu Aruba lo conoce den futuro debi na desaroyo mundial. Ta hopi importante pa for di awo brinda nos hobennan e oportunidad pa den futuro e cuponan di trabou por wordo ocupa pa nos hobennan.


text: E fin di siman aki tin un cantidad di pasahero yegando nos isla. Sigur un crecemento den locual nos a custuma cu ne e ultimo aña despues di e pandemia cu a start na maart 2020. Entretanto a modernisa e procesonan entre otro cu e ED-card online y prepara pa atende e fluho di pasaheronan den e normal nobo. Awe Minister Andin Bikker a bishita aeropuerto pa pone su mes na altura y mira su mes con e desaroyonan ta canando den maneha fluho grandi di pasaheronan atrobe na nan yegada na nos isla. E meta ta pa e procesonan por cana mas lihe posibel y sin causa aglomeracion. Y den esey e ta dunando e resultado desea y pasaheronan ta drenta Aruba mas facil y mas lihe nan por ta na beach y por disfruta di tur locual nos isla tin di ofrece.


text:
Otrobanda, 19 aprel 2012
Fundashon Ser’i Otrobanda ta invitá bo di:
Bin duna un man!!!
Den kuadro di limpia i embeyesé nos bario i ala bes krea lugánan pa nos hóbennan por rekreá nos
ta organisá un dia di limpiesa.
Esaki ta pa drecha kara di monumentonan i tambe terenonan para bashí.
Awor aki ta na turno un kas na Hoogstraat, un kas na Emmastraat i tambe tereno Hotel Stelaris. Pesei nos ta warda bo na Rouvilleweg (ántes Hotèl Stellaris)
. Si bo tin kuashi bieu, hèmber bieu òf roler ku nos por usa bini kuné! Bini yen di ánimo pa yuda drecha kara di bo bario! Tur esnan ku yuda por disfrutá di un sukulento BBQ!
Dia: Djadumingu 22-04-2012
Ora: Di 9.00 a.m pa 2 p.m
Lugá: na Rouvilleweg (ántes Hotèl Stellaris)
.
Pa mas informashon tuma kontakto ku:
Fundashon Ser’i Otrobanda
– Merida 518-7009
– Angela 462-1837
– Kurt 527-1297